Irekia Eusko Jaurlaritza - Gobierno Vasco :: Herri Administrazio eta Justiziako sailburu Josu Erkorekak Zuzenean zerbitzuaren Donostiako bulegoak bisitatu ditu\nHerri Administrazio eta Justiziako sailburu…\n\nHerri Administrazio eta Justiziako sailburu Josu Erkorekak Zuzenean zerbitzuaren Donostiako bulegoak bisitatu ditu Iturria: Irekia\n\n\n\n• Zuzenean Eusko Jaurlaritzako herritarrentzako arreta zerbitzuak 3.542 kontsulta jasotzen ditu batez beste eguneko, eta herritarren eta euskal administrazio publikoaren arteko komunikazio-bitarteko gisa egonkortzea lortu du\n• Kontsulta ohikoenak honakoak dira: Jaiotza edo adopzioagatik laguntzak, familia eta lana uztartzeko laguntzak eta beka ez-unibertsitarioak eta eskolatzeko bekak.\n• Zuzenean zerbitzuetan 104 pertsonal lan egiten dute; horietatik 19k, Donostiako bulegoetan\nJosu Erkoreka Herri Administrazio eta Justiziako sailburuak Zuzenean zerbitzuak Donostian dituen bulegoak bisitatu ditu gaur. Donostiako bulegoetara egindako bisitaldian, Andres Zearreta Funtzio Publikoko sailburuordea eta Javier Bikandi Herritarrak Hartzeko eta Administrazioa Berritzeko eta Hobetzeko zuzendaria izan ditu alboan Josu Erkorekak.\nZuzenean herritarrentzako Eusko Jaurlaritzaren zerbitzuak 724.816 kontsulta jaso ditu guztira urtea hasi zenetik. Horietako gehienak (% 58) zerbitzuaren bulegoetan bertan egin dira; gainontzeko % 42 Eusko Jaurlaritzaren 012 telefonoaren bitartez egin dira. Batez beste 3.542 kontsulta jasotzen ditu egunean Zuzenean zerbitzuak.\n2013ko datuak (urtarriletik irailera)\nKontsulta ohikoenak jaiotzagatik edo adopzioagatik ematen diren laguntzei, familia eta lana bateragarri egiteko ematen direnei, beka ez-unibertsitarioei eta eskolatzeko bekei buruzkoak izaten dira.\nJaiotza edo adopzioagatik laguntzak\nFamilia eta lana uztartzeko laguntzak\nBeka ez-unibertsitarioak / Eskolatzeko bekak\nEtxebideko espedienteari buruzko kontsultak\nJabetza horizontala eta hiri-errentamenduak\nEtxebideko erregistroaren eguneratzea\nEtxebizitza-komunitateak eraberritzeko laguntzak\nEtxebideko espedienteko aldaketak\nLurraldeka, Bizkaian egin dira Zuzenean zerbitzuan kontsultarik gehien, jarraian Gipuzkoa dagoelarik eta azkenik Araba.\nTelefono bidez lan egiten dutenak\nZuzenean 2008an jaio zen eta «pertsonek pertsonei emandako zerbitzu horizontal, integral, multikanal eta proaktiboa da».\nEuskal Autonomia Erkidegoko hiriburu bakoitzean bulego bana du, baita herritarrei telefono bidezko arreta emateko zenbaki bat ere: 012.\nZuzeneanek ematen dituen zerbitzuen artean honakoak daude: Eusko Jaurlaritzak emandako zerbitzuei eta bideratutako izapideei buruzko informazioa, orientazioa eta aholkularitza; izapideak abiatzea; agiriak erregistratzea; tasak, zigorrak eta prezio publikoak kobratzea; kexa eta iradokizunak kudeatzea; herritarren eskaera edo kontsultak dagokion sailetara bideratzea; eta izapide eta gestio jakin batzuetako aurretiko hitzorduak kudeatzea.


Irizar e-mobility gurean izan da - Goierri Valley - Future Making · Industrial Alliance\nIrizar e-mobility gurean izan da\nMUBIZING Kongresua bolo-bolo dabil aspaldi honetan Goierri Valley elkartean, eta ez da gutxiagorako, izan ere sekula egin ez den zerbait egitera goaz!\nBi sektore oso indartsu eta garrantzitsu darabilzkigu gure ahotan, energia eta mugikortasuna. Duela hilabete eskas Solaris Bus Ibérica-ko Kepa Mendikute-rekin antolatu genuen lehenengo ekintza, elektro mugikortasunaren hirietako erronkez hitz egiten. Ondoren, energiaren sektorera salto egin genuen HINE Group-eko Lander Guibelalde elkarrizketatuta.\nPasa den astean berriz, mugikortasunaren sektorera egin genuen salto, konkretuagoak izatearren, elektro-mugikortasunera. Joseba Plazaola, Irizar e-mobility enpresako Zuzendari Industriala izan genuen gurean, hau ere, elektro-mugikortasunak hirietan dituen erronkak azaltzera etorri zen eta honez gain euren produktu gama ere aurkeztu zigun.\nGoierri bailaran eta Goierri Valley elkartean pribilegiatuak gara, hain leku txikian mugikortasunaren sektoreko bi enpresa hain garrantzitsu edukitzeagatik, eta are gehiago, hauek biek etorkizuna nola planteatzen duten entzun dezakegulako.\nEz ahaztu, Goierriko Mugikortasuna eta Energiaren sektoreak ezagutu nahi badituzu, zatoz MUBIZING Kongresura! Zure zain egongo gara!


Egilea: ikasle prestua ordua: 00:47\nAnonimoa 2015(e)ko azaroakren 10(a) 09:55\nLiburu hau bestea baino gehiago gustatu zait. Bere aitarekin adiskidetzen delako nahiz eta hasieran ez oso ondo iruditu bere aitaren itzulera, baita lagunatasunaren araberakoagatik ere, lehenengo liburuan baino elkartuagoak daude eta horretaz konturatzen zara, adibidez, lagun bati festa handi bat antolatu nahi die berak ezertxo ere jakin gabe. Beste alde batetik ez zait gustatu neska batek pertsonaiarekiko eduki duen jarrera. Jende askori gomendatuko nioke liburu hau.\nAnonimoa 2015(e)ko azaroakren 16(a) 13:06\nLiburua asko gustatu zait oso interesgarria delako.Horrelako gauzak gertatzen dira baina oso gogorra da ,aitak familia abandonaturik uztea eta gero etortzea beste emazte eta alaba batekin.Gainera Ezekielek eta Elenak beraien erlazioa bertan bera uzten dute eta Leon eta Elena bikote gisa hasten dira. Gure adinekoei gomendatuko nieke.Igor Agirre 2.A (15-16)\nAnonimoa 2015(e)ko azaroakren 30(a) 09:21\nNiri Jasone Osororen liburu hau asko gustatu zait. Izan ere gure adineko jendeari gertatzen zaizkion bizipenak bizitzen ditu protagonistak eta horregatik oso gertukoak egin zaizkit pertsonaiak eta egoerak. Maitasunari buruz egiten du eta baita familiari eta adiskidetasunari buruz ere.\nAnonimoa 2016(e)ko azaroakren 11(a) 11:02\nNiri asko gustatu zait Jasone Osororen liburu hau, beti hurrengo kapitulua irakurtzeko gogoz uzten duelako eta nahiko erraza delako ulertzea. Nik liburu hau nerabeentzako gomendatzen dut gehienbat, protagonisten gorputzean sartzea errazagoa baita. Esan beharra dago komenigarria dela hau irakurri aurretik Ezekiel liburua irakurtzea, bere jarraipena baita eta lotura handia baitu.\nAnonimoa 2017(e)ko azaroakren 11(a) 06:12\nLiburu hau oso gomendagarria da, niri asko gustatu zait historioa eta 3. liburua irakurtzea gustatuko litzaidake, 12-13 urtekoei aholkatzen diet.\nAnder Murua 2A\nAnonimoa 2017(e)ko azaroakren 12(a) 10:44\nNik "Ezekiel" liburua irakurtzea gomendatuko nuke. Irakurtzeko erreza da eta horrezgain oso interesgarria. Liburu hau asko gustatu zait, batez ere gure adinean pasatzen diren gauzetaz hitz egiten delako. Anne Agirre 2-C.\nAnonimoa 2017(e)ko azaroakren 21(a) 12:19\nNiri Ezekiel Noraezean libua asko gustatu zait alde batetik errez ulertzen delako eta kapitulu bat bukatu eta gehiago irakurtzeko gogoa sortzen zaizulako.\nEta beste aldetik asko gustatu zait ohartzeko balio duelako gauzak baloratu egin behar direla eta pertsona bat ezagutu baino lehen ezin dela esan pertsona bat nolakoa den. Irati Gorostidi. 2-A\nAnonimoa 2018(e)ko azaroakren 4(a) 08:05\nLiburu hau asko gustatu zait, baina amaiera aldatuko nioke. Ez nuen amaiera hori espero, emozio gehiagoko zerbait espero nuen.\nLiburu hau irakurri baino lehen, gomendagarria da lehenengo liburua irakurtzea honen jarraipena ulertu ahal izateko. Nire iritziz liburu hau gure adineko pertsonentzat egina dago, irakurtzeko erraza eta etaentretenigarria delako. Amalur Beloki 2-B\nAnonimoa 2018(e)ko azaroakren 4(a) 12:02\nNiri liburu hau asko gustatu zait eta irakurtzea gomendatuko nuke, gure adinean gerta daitezken gertakizuak kontatzen dituelako eta gainera oso ulerterraza eta interesgarria delako. Eneritz Agirre 2-B\nAnonimoa 2018(e)ko azaroakren 28(a) 02:11\nNiri liburu hau asko gustatu zait baina aukeratzekotan lehenengoa aukeratuko nuke istorio honek intriga baduelako baina lehenengoak gehiago.Liburu hau asko gomendatuko nuke baina behar beharrezkoa da lehenik, lehenengo liburua irakurtzea.\nAnonimoa 2018(e)ko azaroakren 28(a) 10:40\nNiri luburun hau asko gustatu zait.\nLehenengo baina gehiago gustatu ziat, sorpresa asko baitaude, Adibidez bere aitaren itzulerarena. Luburu hau irakurtzet gomendatuko nuke gure edadean gertatzen diren goraberak kontatzen dituelako.\nOihanen Sarasola 2A\nAnonimoa 2018(e)ko abenduakren 10(a) 07:48\nNiri liburu hau asko gustatu zait batez ere Ezekielek bukaeran aita onartzen duela hainbeste denbora ikusi gabe egon eta gero.Nik liburu hau gomendatuko nuke oso erraz irakurri eta ulertzen delako.\nJoseba Rojas 2A\nAnonimoa 2019(e)ko otsailakren 25(a) 06:42\nLiburu hau, gaztedian gertatzen diren kontuen barne doa.Asko gustatu zait baina pena hirugarren libururik ez egotea. Bi liburuetan bukaeran intrigarekin geratzen zara eta horrelako historio gehiago irakurriko nituzke. Liburu hau edozeini gomendatuko nioke.\nAisha Etxeberria 2A


Berria.eus - AHTari amore eman gabe\nAsteartea, 2014ko irailak 2 - 08:44 Iritzia\nBerria.eus » Papereko Edizioa » Iritzia\nIRITZIA;2010-06-08;AHTari amore eman gabe\nAHTari amore eman gabe\nRebeka Ubera. Dani Maeztu. Aralarreko Hegoaldeko zuzendaritzako kideak\nDuela aste gutxi, AHT Gelditu Elkarlanak komunikatu bat kaleratu zuen, Aralarrek aurkeztutako ekimen bat gogor kritikatuz. Horren aurrean, hauxe daukagu esateko:\nLehenik eta behin, argi eta garbi adierazi behar dugu Aralar Abiadura Handiko Trenaren aurka dagoela, eta horrela adierazi du behin eta berriro. Aurka dago, azpiegiturak gure herriak dituen mugikortasun behar eta arazoei erantzunik ematen ez dielako. Garraiobide hori ez da egokitzen Euskal Herriak dituen ezaugarri geofisikoetara, eta ez dio inongo erantzunik ematen eskualde barruetan eta eskualde artean dagoen mugikortasun arazoari. Horregatik, behin baino gehiagotan salatu izan dugu proiektu honen atzean ez dagoela inongo garraio-eredu jasangarririk, baizik eta lurralde antolaketarako politika zehatz bat, non lehentasun ekonomiko-estrategikoa hiriburuei ematen zaien, horrek dakartzan eredu sozio-ekonomikoekin. Eta hori guztia, gainera, herritarren iritzia jaso barik egin dute.\nBaina hori guztiori esanda, zoritxarrez, obrak hasita daude. Hori argi eta garbi ikus daiteke. Obrak hasita daude, eta herritar asko zuzen-zuzenean kaltetu dituzte. Kaltetuak noraezean, babesgabe daude. Inongo interlokuzio zuzenik gabe. Arazoak konpontzeko aukera bakarra obra bertan diharduten arduradunekin berba egitea da, sarritan inongo emaitzarik ematen ez duen aukera, gainera. Eta Aralarren garbi daukagu herritarrak ezin ditugula babes gabe utzi, erakundeetatik lagundu egin behar zaiela. Erakundeak horretarako baitaude: herritarren zerbitzura. Obrak irauten duen bitartean, eta gerora, erakundeetatik lortu behar da herritarrak ahalik eta eragin negatibo txikiena eta gutxien sufritzea. Zeren zenbat eta txartoago, orduan hobeto estrategiak aspaldi egin du porrot, eta ez AHTren kasuan bakarrik.\nAralarrek aurkeztu duen ekimenak ere gure lurraldean zehar sortuko diren kalteak agerian uzteko balioko duela uste dugu, ez sortutako kalte ekologikoak gutxitzeko, zuen oharrean adierazten duzuen bezalaxe. Eta sorturiko kalte ekologikoak gutxitzeko baino balioko ez balute, zer? Non dago arazoa?\nUste dugu arazook bere gordintasun osoan azaldu behar zaizkiela herritarrei: euskal gizarteak jakin egin behar du gaur egungo garapen ereduak ze nolako ondorioak dituen. Baina zuzenean kalteak sufritzen dituzten herritarrak azpiegitura honen eraginen mendean ezin ditugu babes gabe utzi.\nHorregatik proposatu genuen administrazioen arteko batzorde bat eratzea, non udalak bere herritarren bozeramaile bihurtuko ziren, lanak kudeatzen ari diren erakundeak (ADIF, Garraio Saila) herritarrak jasaten ari diren kalteez zuzenean jakitun egiteko. Eta konponbideak ahalik eta arinen bideratzeko. Gainera, aukera daukagu herritarren aurrean agerian uzteko proiektu hori zelan diseinatu den erakusteko, zelan eurek egiten dituzten legeak ere ez diren betetzen ari. Alegia, obrek inguruan izan duten inpaktua aztertzeko orduan, herritarren interesei begiratu beharrean, interes politiko konkretuei begiratu zaien agerian uzteko aukera izango da, planifikazio ekonomikoaz aparte beste inolako planifikaziorik ez dela egin.\nHorregatik erabaki genuen gure ekimenarekin jarraitzea eta horrela helarazi genien AHT Gelditukoei. Horren haritik, gurekin konpartitu zuten beraien desadostasuna. Garbi geratu zen Aralar eta AHT Gelditu! Elkarlana egin beharreko urratsetan ez datozela bat. AHT Geldituk ulertu zuen, eta horrela jakinarazi zigun, amore ematen geniola Abiadura Handiko Trenari. Amore eman? Zer da amore ematea?\n«Borroka baten helburua sortu daitezkeen kalteak gutxitzea bihurtuz gero, eztabaida proiektuaren onarpenean kokatuko litzateke; gaur egun, ordea, Abiadura Handiko Trenaren inguruko eztabaida ezin da amore ematen duen jarrera batean oinarritu». Esaldi biribila, bai, baina gure ekimenarekin zerikusirik ez duena. Lehenengo eta behin, ekimen honen aurretik eta ondotik beste hainbat daudelako eta egongo direlako AHTren proiektuak islatzen duen ereduaren kontra, baina hori ez zaizue komeni aztertzea. Ekimen hau aitzakiatzat baino ez duzue hartu. Ez dugulako amore emango, bestelako garapen eredu bat aldarrikatzeari ekingo diogulako. Eta, aldi berean, herritarren eguneroko arazoei erantzuna eman behar diogulako. Alegia, Ertzaintzak atxiloturik ez dezala inkomunikatu eskatzen dugunean, ez diogu polizia autonomikoari amore ematen, ezta Espainiako justizia onartzen ere, AHTren kontrako ekimen baten parte hartzearren atxilotuak judizialki defendatzeak Espainiako sistema judizialaren onarpenean kokatzen ez gaituen bezala. Administrazioan euskaraz egiteko eskubidea bermatu egin behar dela aldarrikatzen dugunean, ez dugu gure herriaren zatiketa administratiboa ontzat jotzen. Zallobentako harrobiari mugak ezartzeko lan egiten dugunean, ez diogu harrobien ustiakuntzari amore ematen. Esaldi biribilek arazo horixe dute: hainbat kasutarako balio dutela.\nBitxia, Aralarren ekimen zehatz baten aurrean ateratzea jendaurrera, ez lehenago. Jarrera aldaketa ote da? Ez baitira udalerri gutxi, eta kolore askotarikoak izanik, AHTren ibilbideak euren herrian sortzen eta sortuko dituen triskantzak gutxitu aldera, ADIFekin negoziatu duten alkateak. Geuri erabat zentzuzkoa iruditu zaigu jarrera, nahiz eta gure alkaterik tartean izan ez den. Orduan ez zen amore ematen, ala?\nGuretzako eztabaida hau hemen bukatzen da, ez gaudelako prest AHTren alde daudenei ahulezia gehiagorik erakusteko. Gutxiago orain, krisi ekonomikoak agerian utzi duenean aspaldi aldarrikatzen genuena, AHTren inbertsioa jasanezina dela hala ekonomikoki zein sozialki nola ingurumenarekiko.\nAzkenik gutun hau baliatu nahi dugu horrela pentsatzen dugun guztiok elkarlanera, indarrak batzera deitzeko. Ekainaren 19an Bilbon ikusiko garelakoan, aurrera bolie.


Kanpo begirada baten kronika\nNiretzat obra hau ez da Panpina. Niretzat Anipnap da. Azalduko dizuet zergatik. Antzezlan honetako esperientzia alderantzizko prozesua baten moduan bizi izan dut. Hasieratik. Hau da, amaieratik. Anipnap niretzat segurtasunak hankaz gora jartzeko ahalegina izan da. Atzeraka eginez egitea aurrera. Beldurrean topatzea ausardia. Ausardian topatzea segurtasun eza. Segurtasun ezean topatzea edertasuna. Edertasunean topatzea paragrafo bateko azken-hirugarren hitza, eta puntu.\nErikak proiektu honetan parte hartzeko deitu ninduenean ez nuen berehalakoan baiezkorik eman. Momentu ederra izan ohi da proiektu berri baterako atea zabaldu eta baiezkoa edo ezezkoa erabakitzen duzunekoa. Jakin badakizulako arte eszenikoetan proiektu batean murgiltzea bizitzako etapa bati atea zabaltzea dela, mundu ezezagun batean sartzea atzera-bueltarik gabe, elkarbizitza berri batean, zure burua ezbaian jartzeko modu beti berri batean. Antzerkian esperientziarekin ikas daitekeen gauzarik garrantzitsuena da desikastearen ezinbestekotasuna, eta umiltasuna, eta autoironia. Proiektu bakoitzak ia beti jartzen ditu aurretik ikasitako guztiak hankaz gora. Edo, kasu honetan bezala, hankartez gora.\nErikari ez nion berehala baiezkorik eman. Bere aspaldiko amets batean parte hartzeko gonbita zen, Panpina berak aspaldi intuitutako lan bat zen. Kanpo begiradatik hartuko nuen nik parte, Leire Arenas izeneko artista niretzat ezezagun batekin batera. Egia esan, nekatuta nengoen. Pertsonalki, eta artistikoki. Uda aurreko egunak ziren, eta pertsonalki mapa teatrerotik desagertzeko gogoz nengoen. Eguzkia hartu, kalean ibili, paretik kendu pareak, itsasoari begira ahaztu pcak. Are gehiago, Miss Karaoke antzezlanaren prozesua itxi berri nuen bi urte baino gehiagoko abentura baten ostean, lurralde urrun batera egindako bidaia zirraragarri baina akitzaile batetik bueltan sentitzen nintzen, ez nengoen beste prozesu batean sartzeko indarrez. Atsedena nahi nuen, eta epe ertainera idazteko denbora eduki, neure buruarekin egon, oholtzatik urrundu, antzerkira bueltatzeko estrategia berriak amestu, intuitu, ernaldu...\nBaietz esan nion Erikari.\nEz daukat, ez, erremediorik. Baietz esan nion, arrazoimenak ematen zizkidan arrazoien kontra. Baiezkoa eman nion baiezko gehienak eman izan ditudan bezala: intuizioz. Ilusioak gaina hartu zion nekeari, egia osoa esateko.\nProposamena jasotzerako, Erikak eta biok ez ginen elkar ezagutu genueneko pertsona berak. Gure harremana dagoeneko beste bat zen. Eta hori bera interesgarria zen. Askotan, gehienetan, ia beti, proiektu berri batera eraman nauten bultzadak pertsonak izan dira, gutxiagotan ideiak, ia inoiz ez istorioak. Erika oso gazte zela ezagutu nuen, genuen, Eztena arte eszenikoen jaialdian. Garai hartan Lakrikun taldekoak laguntzera etorri ziren Ane Arenas eta bera, eta gogoan dut beren pieza laburrek liluratu egin gintuztela. Konplexu falta itzela janzkeran eta oholtzara salto egiteko orduan. Erikari segituan ikusten zitzaion teatrerook sarritan errekonozitzen dugun energia mota bat, oholtza gaineko piztiarena. Erika aktorea da, maiuskula guztiekin. Profesionala. Are gehiago, esateko gauzak dituen aktorea, lengoaia baten bila dabilen sortzailea. Aktoreak ez direlako beti exekutore hutsak, badira estetika baten bila dabiltzan ahotsak, gorputzak eta eztandak.\nEta berak proiektu honetan idazle nahi ninduen, taldekide! Nola esango nion, ba, ezetz!\nBaina jarrai dezadan gure artekoarekin. Francoren bilobari gutunan ikusiko nuen hurrena Eztenako urteak eta gero, bere interpretazioak astindu egin ninduen. Orduz geroztik Metrokoadrokaren emanaldietan publiko gisa topatu izan dut, eta halako batean Javier Barandiaranek eta biok eskainitako Tartean dauden gorputzak ikastaroan izena eman zuen. Akaso ez genuen lengoaia eszeniko aldetik berehala konektatu, baina gogoan dut ikastaroa amaitu ostean elkarrekin bazkaldu genuela, agur moduan, udaberriko eguzkipean, eta intuizio argia eduki nuela: pertsona honekin lan egingo nuke gustura noizbait. Neuk intuizioa izan bai, baina bere proiektu batera deitu ninduen berak lehenago, ezustean. Kamikaz kolektiboaren sinadurapean Amancay Gaztañagarekin batera zuzendu zuen Käffka, eta bertan aktore izateko zortea eduki nuen. Ezuste osoa niretzat, oholtza gainak hogeita bost urtez zeharkatu ostean beste norbaitentzat aktore jardun dudan lehen aldia izan delako. Aktore, eta soilik aktore. Niretzat esperientzia berri bat, beti ekidin izan dudana ez dudalako neure burua aktoretzat, oholtzara igo izan den idazletzat baizik, baina oraingo honetan lantaldeak eta confort eremutik ateratzeak sortzen zidaten erakarpenak motibaturik murgildu nintzen Käffkan. Noski, gerora ez zen dena hain polita izan. Proiektu horretan sarri baino sarriagotan egon nintzen ezinaren lokatzetan, segurtasunik batere gabe egiten ari nintzen horretan, neure buruari galdezka zerostiarinaiznihemen. Unerik zailenetan bai Erikak bai Amancayk zaintza oso inteligentean murgildu gintuzten, beraiek proiektua aurrera ateratzeko gainean zuten zama guri behin ere pasatu gabe. Ederrak zarete. Esperientzia hura bizi eta gero, Panpinari bai esateko beste motibo bat.\nKäffka onartzean haiei sekula aitortu ez diedan beste intuizio bati jarraitu nion, halaber: Metrokoadrokarekin kanpo begiradan egon naizen azken proiektuen ostean, —Mr Señora eta Miss Karaoke batez ere, zeinetan generoari loturiko gaiak landu ziren—, beharra sentitzen nuen emakumeen begiradapean, zuzendaritzapean, agindupean lan egiteko. Horrek eraman ninduen, beste arrazoi batzuen artean, Käffkara, hasiera batean Miren Gaztañaga ere taldean zela. Eta hartu-eman horien ostean etorri zen, gutxira, Panpina ere. Anipnap. Erika zen, oraingoan ere, iniziatiba hartu eta niregana jo zuena. “Tira, antza ez du Käffka ostean nitaz nazkatuta bukatu...”, pentsatu nuen izerdi tanta batek kopeta zeharkatzen dion emotikono baten gisan. Baina, esan bezala, proiektu bakoitzak harreman mota berri bat dakar, elkarbizitza era berri bat.\nEz nekien, zinez, indarrik ba ote nuen horretarako. Atseden hartzeko beharra nuen.\nBeraz, “bai” esan nion. Zalantzarik gabe, indarrak nondik aterako nituen jakin gabe. Berehala sentitu nuen barruan niretzat kasu honetan non egongo zen erronka: berak barruan zeukan esateko behar oso pertsonal bati eman beharko genion forma. Desboteretzea. Lantaldean beste artista bat ere egongo zen, Leire, niretzat guztiz ezezaguna zena, eta antza, antzerki prozesuetan esperientzia gabea; biak gazteak, ni baino ia hogei urte gazteagoak. Beste desboteretze bat. Proiektu honetan parte hartzeko nire lekua tentuz bilatu beharko nuen, urteetako ustezko jakinduriari muzin eginez, eta horrek biziki erakartzen ninduen: nire autoirudia, autoboterea, esperientziak ematen duen autoritatea (ezen ez autoritarismoa), nirea ez den ideia baten zerbitzura jartzea. Benetan lortu nahi nuen talde lanaren bitartez neure burua diluitzea, ez zedin izan nirea oholtza gainean zegoen presentzia, gorpuzkera, ahotsa. Kreatiboki asko interesatzen zitzaidan hori.\nEta baietz ba.\nGutxien espero nuenean, uztail betean ginen Soreasu antzokiko argi xumeen pean saltoka hiru lagun. Esan gabe doa, erronka pertsonalez gain, Leire eta Erikarekin hartutako lehen kafe bileratik sentitu nuen haiekin lan egiteko zirrara, pasioa eta jakin-mina. Han ikusten dut neure burua oraintxe, ahapeka nolaostiabukatuduthonetan esanez beste behin ere, bi artista puska haiekin beroketa dantza egiten disko musikarekin; haiek beren korporalitatea bilatzen, gozatzen, egunez egun elkarrekiko lotsa galtzen. Ni nire mitxelinak yogaren erritmora izerditzen, eta haiei segundoero espiatzen, horrelako prozesuetan ohi dudanez: une oro delako balizko materiala obra batentzat, une oro da sorkuntza. Baita kaleko zigarroak ere. Eta han ibili ginen hainbat egunez irudiak probatuz, bidean galduz, jolastuz eta jolastuz. Materiala barra-barra sortuz, nahiz eta ez jakin sekula zer arraio aterako zen hortik, zer forma hartuko zuen. Esperientziak zeozer irakatsi badit desikastea dela esan dut lehen, eta bigarren postuan, merezimendu osoz, bidean galtzeko konfiantza edukitzea.\nGogoan dut Leire une oro bere lekua bilatzen. Nola parte hartu lan eszeniko batean arte plastikoetatik? Hasierako jolas eta inprobisazioetan bera ere aktore jardun zen, Erikarekin batera, eta material zinez inkietanteak sortu zituzten, edertasun ilun eta konplexu baten jabe. Zenbat magia geratzen den bidean truko finalaren inpaktua posible egiteko. Azkenean, pixkanaka, Leirek topatu egin zuen bere lekua, Erikaren gorputzarekin soilik lan egitea erabaki genuen momentutik aurrera ere, bere plastikotasuna islatzeko modua: teaserra, obraren kontzeptu espaziala, kartela, lerro artean doazen hamaika irudi, esaldi, mugimendu eta ideia, bereak dira. Baina batez ere Leire gogoratzen dut begi arranpalo, sortze prozesuko guztiak irensten, ikasten, disfrutatzen. Bere begirada une oro presente sentitzea, bere galderak eta ezin ulertuak, opari bat izan ziren prozesuan.\nEta Erikari buruz, zer esan. Zirraragarria izan zen bere munduan barneratzea, bera ulertzea eta barruan zeukana hitzetan eta mugimendutan jartzen laguntzea. Umorez begiratzen nuen beroketetan sartzen zitzaion nagia, nola nekatzen zen entseguek aurrera egin ahala; lehen egunetan gure sormen prozesuetako jolasen abanikoa aktibatu nuen, bere mugak bilatu nituen, deskubritu bere intuizioak nondik nora jo nahi zuen, baina ezer inposatu gabe, edo ahalik eta gutxien behartuz. Eta beti harritzen ninduen. Edozer proposamen hartu eta gorpuztu egiten zuen berehala, arima a full jarriz. Kanpotik oharrak eman eta fulminatu egiten zituen, berehala bere eginez. Inpresionatuta geratzen nintzen askotan bere gaitasun itzel horrekin, baina hori, noski, ezin nion momentuan esan. Leirek egun batez aipatu zigun moduan, jolasez jolas nolabaiteko sedukzio harreman bat ari zen sortzen gure artean, elkar gerturatze eta urruntze kreatibo bat, elkarren mugak probatzean. Hala behar du sormenean, taldekide denen artean, baina, oro har, inprobisazio bakoitzean guztia ematera egiten zuen jauzi. Inprobisazioz inprobisazio Erikak panpinaren inguruko imajinarioan harrapatu gintuen, gu geu ere nolabait panpina sentitzeraino, maitasunez eta zorroztasunez jokatu zuen gurekin aktore-zuzendariak. Kanpo begiradan zaudenean, luxua da horrelako artistekin lan egin ahal izatea.\nEta azkenean, egunez egun joan ziren sortzen testu zatiak, eta haiekin obrak behar zuen dramaturgia. Prozesuan ikusi nuen zerk balio ahal zion proposatzen nionetik, eta berak, zer erreklamatzen zigun. Lehen egonaldiaren ostean, udaren amaiera arte eman zidaten Erikak eta Leirek testu proposamen bat egin nezan. Ez zen berehala etorri, baina argi zeuden intuizioak, testu zatiak, Frankenstein posibleak. Inprobisazioek emandako sentsazioetatik etorri zen Erika Rooibos pertsonaia, eta emanaldiaren muina izango zen lehen probokazioa: “Zoragarria naiz. Badakit zoragarria naizela”, esaldia. Erikak bere burua ikusi zuen hitz haien ironian, Leirek ordura arte prozesuan hitz egindakoak islatuta ikusiz eman zuen onespena, jarraitu egin genuen berba hauekin lanean. Idatzi, ezabatu, probatu, gehitu Erikak berak idatzitako testu zatiak, segi berridaztera. Zatiz zati forma hartzen joan zen collagea, makina, edo munstroa. Niretzat Erika bera zen beti abiapuntua, eta helmuga. Oso Oierrenak direnak, fuera; obrari laguntzen ez diotenak, fuera; oso gizonezkoenak diren ikusmoldeak, fuera. Neuk ere banituen nire zailtasunak: nola azaldu, nola agertu, nola eztandarazi alua, bagina, bulba, txotxoa. Erika eta Leirerentzat obra honetan hain inportantea zena. Ez dago arazorik. Desboteretu. Entzun. Onartu. Erabili. Talde bat gara, Panpina da helmuga, Anipnap naiz ni.\nEta hala joan ginen.\nProzesuaren azken fasean, ordea, azken desboteretze bat eman zen. Hasieratik argi azaldu nituen nire mugak: ondo samar ematen zait prozesuen hastapenetako fasea, material brutoen sorkuntza, prozesuan gertatzen den horretatik obra bat mugimenduz eta hitzez idaztea. Baina kolektiboan are hobeto ematen zait. Eta kanpo begiradatik zuzendu dezaket gutxi-asko performance bat, baina ez aktore lanean oinarritutako pertsonaia-lan bat. Ez dakit aktoreak behar bezala laguntzen, gidatzen, koreografiatzen eta lan fisikora eramaten. Beste behin ere, horretan datza, niretzat, kolektiboa. Lagun-min, bidaide, konplize, zuzendaritzan lankide dudan Javier Barandiaran proposatu nion Erikari. Proiektu bat zuzentzearen parte garrantzitsua iruditzen zait obra batek estreinaldira ahalik eta indartsuen irits dadin une bakoitzean zer den behar duena ikusten jakitea. Eta batzuetan, zuzendariak zuzentzeari uztea da obra batek behar duena, laguntza eskatzea, beste norbaitek hortik aurrerakoa hobeto egingo duela aitortzea, egoak dioena dioela. Kasu honetan Javiri pasatu genion guztiz batuta, eta berak eraman zuen Erika urrunago, obrak behar zuen lekura. Berdin estetikarekin, arroparekin, espazioaren interpretazioarekin... Idoia Beratarbide Metrokoadrokako kidea etorri zen entsegu batzuetara ezinbesteko aholkularitza ematera.\nEzezkoz bete nuen, azkenean, baiezkoa. Desboteretze eder baten kontakizuna da niretzat Anipnap. Eta ederra izan zen, eta beharrezkoa. Panpina antzezlana Erika Olaizola da, goitik behera. Eta hala ere, nirea sentitzen dut, eta segur aski baita maila handiago edo txikiago batean beste parte hartzaileek ere. Hori da antzerkiaren magia. Hori da prozesu kolektiboen indarra. Kolektiboa: ez du inporta non hasi eta non amaitzen den hitz hori. Lan hau Kamikaz kolektiboarena da guztiz, eta prozesuan ibili ginenona... Eta garrantzitsuena dena: Panpina, oroz gain, Erika Olaizola da. Ate kizop ogan. Ate orrah ogan. Ate kiraztizib aneezul apo toid, izerem okaleud.


Bi langile ehortzi ditu Zaldibarko zabortegiak, baina gutxienez Euskal Herrian hamabi dira urtarrila eta otsaila bitarte ekoizpen eredu kapitalistak eraildakoak. Kutsadura arriskuaz ari dira batzuk, beste zenbait arduradun publikoen lotsagabekeriaz kexu da apirilaren bosta dela-eta. Zer egin ez dakien horrek, agian, edonola iritzi dio duela bi aste gertatutakoari; eta zuhaiztia erdibituz errepideraino heldu den masa arrotzari kea dariola, alderdiei antzeman diegun interes-pribatuen zaborrak ere gainez egin digu. Izan ere, euren borondatea eta planteamenduak argitu dituzten agente politikoei ezin diegu neurri eraginkorrik proposatu dutenik aintzatetsi; behintzat, behingo batean egikaritu daitekeen eta basakeria kapitalista honetan inoiz langileriari babesa eman liezaiokenik ez. Instituzio publikoen kudeaketa beste lan-talde batek bere ardurapean hartu arren (hau da egunotan denetatik gehien nabarmendu den balizko arazoaren diagnostikoa), nekez zuzenduko du halako ahaleginetan ari denak ekoizpen dinamika kapitalista. Lan-indarra burgesiaren ekonomia-diktaduratik askatu ezean, langileen gorputzetan hezurmamituko baita kapitalak eragindako prozesu suntsitzaile oro.\nArtean eskumen formalen eta itxikeriaren argudioari heldu dionak ez digu ezbeharra azalduko, baina EAJak ere badu gertatutakoaren erantzukizun osoa: bi langile desagerrarazi dituen ekoizpen-prozesua eta EAJ alderdiaren ekimen publikoa ezin daitezke-eta elkarrengandik bereizi. Eta testuinguru honetan bada zailtasunik gabe istripuaren egiturazko jatorria ulertu duen burgesik, sozialdemokraziaren engainua agerian utzi behar zuela-eta saihestezina zaion klase-krudelkeriaren aurrean lasai antzean azaldu denik. Esate baterako, ostegun goizean Radio Euskadin eztabaidan ari zela, halako gizarte industrial batean bizi nahi izanez gero kutsagarriak izan daitezkeen hondakinak, eta, ondorioz, halako zabortegiak, onartu beharrean gaudela esan zuen Iñaki Anasagastik. Eta ekoizpen eredu kapitalistaz ari zen neurrian, zuzen zebilen. Plusbalio ekoizpenak errentagarritasun maila altuena eskuratzea du helburu, halatan, ekoizpen-indarrak antolatzean, gutxitan errepara diezaioke burgesiak gure ingurumenaren ongizateari; kapital-harremanak nahitanahiez eragiten dituen hondakin eta hondamendiak, berriz, irabaziak berenganatzeko baliabide bilakatu ditzakete enpresari burgesek. Dirudienez, kapitalismoaren aldarte negatiboa soldatapeko langileen eskutan jarrita etekinak lor daitezke.\nBaina gatazka zehatzetan, beste baten sufrimenduak norberaren interes-pribatuen alde egiteko baldintza sozialak sortzean, hain zuzen ere, printzipio-komunista sinpleenak agindutakoari men egin behar diogu militanteok; eta behin-behineko langileriaren jarrera politikoa, alegia, gure klase-interes orokorraren antolakuntza koiunturala, kapitalistei azaldu zaizkien premien arabera definitzea dagokigu. Nork duen nor etsaitzat, Zaldibarko auzian ere, kapital-metaketa prozesuak berea duen klase aurkaritzak ebatzi baitu. Horregatik, aitorpen bikoitza behar du gureak: alde batetik, obra lanetan dabiltzan beharginen eta inguruko herrietan bizi diren langileen osasuna lehenesten dugu; eta bestetik, zeregin iraultzaileei gaurkotasun osoa aitortzen diegu. Zorigaitzak gogoan hartuz, langileontzat neurri ekonomikorik ez duen hilotzari atendituz adibidez, gure klase posizioaz jabetu gaitezke tamalez, eta, sikiera, honetaz arduratuko bagina, hauek pairatu dituztenak omendu genitzakeen. Oraingoz nork bere baitan senti dezakeen samina hare mingarriagoa da, enpatia abstraktuak ez darama-eta ekimen aukerarik. Soilik norbanakoen arteko elkartasuna antolakunde politiko bilakatzean mendeka dezake langileriak zapalkuntza kapitalistak eragin duen sufrimendua. Laburbilduz: besteen ezbeharrez elikatzen diren oportunistak kapitalaren onerako ari dira, eta ez dute barkamenik.


Nafarroa Oinez-era joateko autobusa\nUrriaren 20an Tuteran egingo den Nafarroa Oinez festara joateko autobusa antolatu du Tolosako Galtzaundi Euskara Taldeak. Autobusean joateko izena eman nahi duenak ikastolako idazkaritzan eman behar du izena. Urriaren 17an 12:00etan bukatuko da izena emateko epea. Pertsonako 12€ ordaindu beharko da, eta Atarikide txartelarekin 10€. Animatu eta eman izena Nafarroa Oinez-era joateko!


Donostia Zinemaldia :: Santa y Andrés\n'SANTA Y ANDRÉS' (Horizontes Latinos)\nHorizontes-eko Gosariak ''Santa y Andrés'' - 2016 (es)\nCarlos Lechugak (Habana, 1983) Kubako Goi Mailako Arte Eskolan jaso zuen zuzendari-prestakuntza eta San Antonio de los Bañoseko Nazioarteko Zinema eta Telebista Eskolan jarraitu zituen bere ikasketak, gidoi-espezializazioan. Nazioartean saritutako hainbat film labur egin ondoren, Melaza filmarekin estreinatu zen formatu luzean. Filmak Latinoamerikako film onenaren saria jaso zuen Malagako 2013ko zinema-jaialdian. Horrez gain, bost filmeren gidoiak ere idatzi ditu. Santa y Andrés bigaren film luzea du.


Txiki txoko: apirila 2020\n“(…) Begira ezazue izarretara eta ez zuen . Saia zaitezte\nzentzua bilatzen ikusten duzuenari, eta galde iezaiozue zeuen buruari\nea zergatik existitzen den unibertsoa. Izan zaitezte . Eta,\nbizitza oso zaila iruditzen bazaizue ere, beti izango duzue zerbait\negiteko, arrakasta lortzera eramango zaituen . Ez etsi, hori\nGoiko zatian hiru hitz ezabatu ditut, ea asmatzen dituzuen zeintzuk diren ezabatutakoak.\nEz etsi, hori da garrantzitsuena\nEgilea: ikasle prestua ordua: 09:47 13 iruzkin:\n– Egun on – esan zuen Printze txikiak.\n– Egun on – erantzun zion dendariak.\nDendariak pilulak saltzen zituen, egarria asetzeko pilulak.\nAstean bat hartuta ez duzu gehiago edateko beharrik sumatuko.\n– Zergatik saltzen duzu hori? –galdetu zion Printze txikiak.\n– Denbora asko aurrezten duzu –erantzun zion dendariak.\nAdituek kalkuluak egin dituzte: aste bakoitzeko berrogeita hamar minutu aurrezten dituzu.\n– Eta zer egingo dut berrogeita hamar minutu horiekin?\n– Nahi duzuna egin dezakezu…\n“Nik, esan zuen Printze txikiak bere baitarako, berrogeita hamar\nminutu gastatzeko izanez gero, iturri baterantz ibiliko nintzateke, mantso-mantso…”\nPrintze txikia Antoine de Saint-Exupéry\nEgilea: ikasle prestua ordua: 09:40 17 iruzkin:\nSelma Otiliana Lovisa Lagerlöf Suediako Marbacka herrian jaio zen, 1858ko azaroaren 20an. Ez zuen kirolerako afiziorik, agian, jaiotzatik aldakan arazoak izan zituelako. Ondorioz, beste zaletasun batzuk garatu zituen, irakurtzea, adibidez. Eta oso gazte irakurri zituen zenbait idazle ezagun: Dumas, Andersen, Scott.... Era berean, amonak ipuin asko kontatzen zizkion, eta ipuin kontaketaren tradizioak eragin handia izan zuen bere literaturan.\nIrakasle eta idazle\nFamilia onekoa zen, baina urteak pasa ahala ondasunak galdu zituzten aitak alkoholarekin zituen arazoen ondorioz. Hura hil zenean, hark utzitako zorrei aurre egiteko, etxea saldu behar izan zuten eta familia sakabanatu egin zen. Selma Landskrona herrira joan zen bizitzera eta irakasle hasi zen lanean. Garaiko gizartea ezagutu zuen: pobrezia eta emakumearen diskriminazioa. Horrek, batetik, bere idazlanetarako inspirazio moduan balio izan zion; bestetik, gizon eta emakumeen berdintasunaren aldeko lanari ekiteko.\nGiro horretan ezagutu zuen Sophie Adlesparre baroisa (Suediako mugimendu feministako ikur nagusia), eta hark konbentzitu zuen prosa lantzeko, ordura arte, batez ere poesia eta idazlan solteak egin baitzituen. Gomendioari jarraituz idatzi zituen Gösta Berlings saga (Gosta Berling-en saga) liburuaren lehen atalak. Lehiaketa batera bidali eta irabazi egin zuen. Jasotako sariarekin eta baroisak eman zion diruarekin irakaskuntza utzi eta erabat dedikatu zen idaztera.\nInguruko errealitatearen kontakizunak\nSelmaren lanek norbanakoen istorioak kontatzen dituzte, eguneroko bizitzari buruzkoak dira. Bikain kontatzen zuen inguruan gertatzen zena, eta errealitate horien inguruan eraikitzen zituen bere fikziozko pertsonaiak. Literaturan aurrera egin zuen eta baita arrakasta lortu ere. Eta aldi berean, emakumeen eskubideen alde gogor aritu zen. Horren ondorioz, oztopo ugari aurkitu zituen Literaturako Nobel saria eskuratzeko bidean. Emakume izatea nahikoa ez, eta gainera, ekintzaile feminista eta sufragista zen. Akademiako epaimahaikide batzuentzat onartezina zen hori, sari horiek gizonentzat bakarrik zirela pentsatzen baitzuten. Hala, bost aldiz geratu zen lortzeko bidean, 1909an bere lanaren balioa aurreiritzien gainetik jarri zen arte. Aurretik beste bi emakumek bakarrik irabazi zuten Nobel saria: Marie Curiek Fisikakoa (1901) eta Bertha von Sutnerrek Bakearen Nobel saria (1905).\nSaria emateko garaian Selmaren irudimen zorrotza aipatu zuten epaimahaiko kideek. Gösta Berlings saga, Jerusalem eta Nils Holgerssons underbara (Nils Holgerssonen bidaia miresgarriak) lanak aipatu zituzten, besteak beste. Azken hori eta Kristuslegender (Jesusen Kondairak) euskarara ekarrita daude.\nNaziengandik ihes egiten laguntzen\nIdaztearekin batera, bizitza osoan egin zuen bezala, azken urteetan ere behar zutenei laguntzen aritu zen. Horrela, naziengandik ihes egiten lagundu zien hainbat idazle eta pentsalariri. Horien artean dago Nelly Sachs poeta alemaniarra. Selmak eginiko bitartekari-lanari esker ihes egin zuten Sachsek eta bere amak Alemaniatik Suediara. Selmak, ordea, ez zuen inoiz jakin bere bitartekaritzak emaitzarik eman ote zuen, izan ere, 1940ko martxoaren 16an, aipatutako bi emakumeak Suediara iritsi aurretik hil zen, 81 urterekin. Marbackan hil zen, jaiotetxean, diru-sarrera nahikoak izan zituenean berriz erosi baitzuen familiaren etxea.\nSachesek Literaturako Nobel saria jaso zuen 1966an. Ekitaldian Selma Lagerlöf goraipatu zuen eta eskerrak eman zizkion egindakoagatik.\nEgilea: ikasle prestua ordua: 08:18 25 iruzkin:


Planaise - Wikipedia, entziklopedia askea.\n45° 30′ 12″ N, 6° 05′ 26″ E / 45.5033°N,6.0906°E / 45.5033; 6.0906Koordenatuak: 45° 30′ 12″ N, 6° 05′ 26″ E / 45.5033°N,6.0906°E / 45.5033; 6.0906\nArbin, La Chavanne, Coise-Saint-Jean-Pied-Gauthier, Cruet eta Sainte-Hélène-du-Lac\n262 (%47.5) 283 (%51.3)\nPlanaise Frantziako udalerria da, Savoia departamenduan dagoena, Auvernia-Rodano-Alpeak eskualdean. 2013an 412 biztanle zituen.\n2007an Planaise udalerrian erroldatutako biztanleak 412 ziren. Familiak 148 ziren, horien artean 32 pertsona bakarrekoak ziren (4 bakarrik bizi ziren gizonak eta 28 bakarrik bizi ziren emakumeak), 40 seme-alabarik gabeko familiak ziren, 72 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 186 etxebizitza zeuden, 152 familiaren etxebizitza nagusia ziren, 8 bigarren erresidentzia ziren eta 26 hutsik zeuden. 151 etxeak ziren eta 34 apartamentuak ziren. 152 etxebizitza nagusietatik 129 bere jabearen bizilekua ziren, 19 alokairuan okupaturik zeuden eta 4 doan lagata zeuden; 5 etxek bi gela zituzten, 14 etxek hiru zituzten, 41 etxek lau zituzten eta 92 etxek bost zituzten. 139 etxek euren parking plaza propioa zuten azpian. 49 etxetan ibilgailu bat zegoen eta 93 etxetan bat baino gehiago zituzten.\nPlanaise udalerriko biztanleria-piramidea 2009an .\n2007an lan egiteko adina zuten pertsonak 281 ziren, horien artean 225 aktiboak ziren eta 56 inaktiboak ziren. 225 pertsona aktiboetatik 211 lanean zeuden (113 gizon eta 98 emakume) eta 14 langabezian zeuden (8 gizon eta 6 emakume). 56 pertsona inaktiboetatik 18 erretiraturik zeuden, 26 ikasten zeuden eta 12 "bestelako inaktibo" gisa sailkaturik zeuden.\n2009an Planaise udalerrian 188 unitate fiskal zeuden, 509,5 pertsonek osaturik. Pertsona bakoitzeko diru-sarrera fiskalaren mediana urteko 21.249 euro zen.\n2007an zeuden 14 komertzioetatik, 4 eraikuntza enpresak ziren, 4 ibilgailuen saltze eta konpontze enpresak ziren, 1 garraio enpresa zen, 1 finantziazio enpresa zen, 2 zerbitzu enpresak ziren, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Planaise udalerrian 14 nekazaritza-ustiategi zeuden, 368 hektarea erabiltzen.\nBNF: 152741315 (data)


McCaslin eta Schneider, David Bowiek elkartuta - Irutxuloko Hitza : Irutxuloko Hitza\nMaria Schneider eta Ensamble Denada. (Argazkia: Lolo Vasco/Jazzaldia)\nBi izen handi eta talde paregabe elkartu ziren bart Trinitate plazako agertokian. Donny McCaslinen boskoteak egin zuen distira lehen atalean, Maria Schneiderrek eta Ensemble Denadak bigarrenean. Goi-mailako kontzertuak izan ziren, espero zen bezala, eta jazzaren baitako mundu desberdinak taularatu bazituzten ere elkarguneak egon ziren.\nKontzertua hasi baino ordu-erdi lehenago tximistek argitzen zuten zerua, trumoi hotsak gertutik erantzuten zuelarik; euria ari zuen goian-behean. Sare sozialetan kezka ageri zuen jendeak, emanaldia bertan behera geratuko ote zen. Zalantzati heldu ginen geu ere Trinitate plazara. Heldu ginenerako ia beteta zeuden jadanik eserlekuak, sarreran antolakuntzakoek emandako pontxo berdeak soinean zeramatzaten ikuslez.\nBederatziak puntu-puntuan igo ziren taulara Donny McCaslin saxofoi-jotzailea, Jeff Taylor abeslaria eta gitarrista, Jason Lindner pianista, Jonathan Maron baxu-jotzailea eta Zach Danziger bateria-jotzailea. Blow diskoaren aurkezpen-kontzertua diskoa zabaltzen duen What About the Body abestiarekin hasi zuten, indartsu. Kontzertua hasi eta berehala atertu zuen eta horrela iraun zuen bi kontzertuek amaitu arte. Hasieratik markatutako intentsitate altuan jarraitu zuen kontzertuak, arnasaldi oso gutxirekin, rocketik gertuago ohiko jazz kontzertu batetik baino. Jeff Taylorren frontman jarrerak ere sentsazio hori areagotzen zuen. Esperimentazioa rocka baino harago joan zen ordea, erritmoak eta melodiak ausarki nahasiz. Birtuosismo erakustaldia egin zuen boskoteak, taula gainean tentsioari eta indarrari eutsiz betiere, kontzertuak iraun zuen ordubetea berehala igarotzeraino.\nMaria Schneider eta Ensemble Denadaren txanda izan zen gero. Dagoeneko zerua ilunduta jazzaren alderdi klasikoagoetara eraman zuen entzuleria Schneiderrek. Norvegiako 18 musikariek distira egin zuten Schneiderren konposizioekin eta zuzendaritzarekin. Solo klasikoagoak ere entzun ahal izan ziren, eta pieza luzeagoek aukera ematen zuten Schneiderren paisaia musikaletan murgiltzeko. Haizeari eta bere sorterriko zelaietako paisaiari buruzko konposizioak jo zituzten, eta baita iparraldera migratzen duten txori bat jarraitu ere.\nGauaren une izarretako bat ere Schneiderren eta Ensemble Denadaren kontzertukoa izan zen. Donny McCaslin, Jeff Taylor eta Zach Danziger igo ziren agertokira, Schneiderrek David Bowierentzat konposatutako Sue (Or In A Season Of Crime) jotzera. Bi bateriek eta Taylorren ahotsak gorenera eraman zuten gaua, Schneiderren zuzendaritzapeko bandari ekarpen ederra egiten ziotelarik, McCaslinen saxofoia ahantzi gabe.


ARGOTA: HITZ-JARIO EZEZAGUN HORI\n| Mikel Asurmendi @masurmendi\nIparraldeko historia berrian\nmintzo izan dira nolabaiteko argota. Beren hizkuntza euskararekin nahasten zuten, eta hartara, hizkuntza berezi eta mordoiloa egin ere. Iragan mendeko Jean Barbier apez garaztarrari esker ezagutzen ditugu Euskal Herrian bizi eta bertan integratu ziren buhameak. Idazle baxenafarrak Garazi eskualdeko Antxitxarburuko Buhamiak izeneko liburuxkan, haien nondik norakoak agertu zizkigun, baita agertu ere, beren hizkuntzak euskararekin egin nahasketak.\nAdibide baterako, hona aita batek bere haurrari errana: «\nXaua, goli keau-zak, mol buterrago ajinen duk\n». Hots, «\nhaurra kanta zak, arno gehiago ukanen duk\n». Hona hemen euskaraz aritzean zerabilten hitz sorta:\n: ebatsi edo lapurtu;\n: gehiago. Hauek guztiak argotatzat jo ditzakegun ez dakigu, baina Barbierren aburuz, arrotzek, euskaldunak kasu, ez konprenitzeko horrela mintzo ziren buhameak.\nBUHAMEAK ETA KASKAROTAK.\nAlicia Stürtze historialariak, «Agotak, juduak eta ijitoak Euskal Herrian» izenburuko liburuan,\nLapurdiko kaskarotak: ijito ala agotak?\ndiren itauntzen digu. Agotak Nafarroa Garaiko iparraldean bizi zen jatorri ezezaguneko giza taldea izan zen. Agot hitza ere, XVI. eta XVII. mendeetan irain gisa erabilitako hitza da. Stürtzeren aburuz, kaskarotak buhameen kastakoak ziren, Lohizune eta Ziburun kokatuak batez ere. Euskaraz ederki mintzatzen zuten, nahiz azkeneko silaban kargatzen zuten beren hitz jarioa. Erromintxela mintzatzen zuten, eta haien pasadizoak eta kontakizunak albokoek uler ez zitzaten erabiltzen zuten.\nMintzaira haren berezitasuna hiztegian omen zetzan, ez ordea egituran. Alegia, joskeran eta aditz jokoan. Elementu hauek euskaratik jasoak zituzten hein handi batean. Hiztegi hura urri samarra zen, 350 bat hitzek osatua. Hona zenbaitzuk:\n: kotxea. Goardia zibilak izendatzeko\nhitza zerabilten. Larrua jotzeari edo txortan egiteari\nzeritzoten. Eta nahikoa dut berriz,\nbuterrau ez dut behar\nGure egunotara etorriaz, euskaraz ez da ia-ia argotik egiten. Buhame edota kaskaroten kasuan ez bezala, egungo haurrek, esaterako, espainol eta frantses joskera darabilte gehienbat. Hendaia eta Ziburuko ikastolaraino iristen da espainolaren eragina ere. Euskarazko hitz berriak urriak dira, eta argot molde bakarra frantsesez egina da. Ladix Arrosagarairen ustez –Ziburuko Piarres Lartzabal kolegioan irakasle egun–, ezin da ziur erran argotik ez dela, edo ez dela izan. Iparraldeko laboral herri euskaldunetan sakonki aztertu beharko litzateke hori ziurtatzeko. Amikuze, Garazi eta Baigorrin bereziki, oraino antzerki herrikoia egiten den eskualdetan.\nBere zalantzaren froga gisa Ladixek irakaskuntzan eginiko ibilbidean bilduriko hitzak ditugu (alboan jarriak). Irakasle honen iritzian, ontsalaz, egungo argota euskarazko hedabideek sortu beharko lukete. Horren adibidetzat, Antton Olariaga komikigileak sorturiko\npertsonaia eredu bezala jarri ere. Xakilixut litzateke argota mintzo den bakarrenetarik bat. Beldur da Ladix, egon dagoen argot apurra galduz joanen ote den, eta berririk sortzeko gauza ez garela izanen.\nArgotaz mintzo garelarik, aipatzekoa da Ipar eta Hegoalde artean azken hogei urteotan hizkuntzan nabari den distantzia. Distantzia hau erdaren eraginez zabaldu da hain justu. Eguneroko mintzaira, frantsesaren nahiz espainolaren argotaz edo ironiaz kutsaturik dago. Euskaraz hazi eta hezi diren gazteengana hurbildurik, hezkuntza osoki euskaraz eginik ere, haien zirkuluetan ez dager argotik. Hizkuntza berezia egiteko orduan frantsesean aurkitzen dituzte argotean aritzeko erreferente bakarrak\nArgotezko zenbait esamolde Iparraldean\nIritziak: «Segurtamena emateko»:\nleher'in baietz/ezetz, leher'in ta zapart, leher'in ta zin, ehun mila sorgin/debru\n. «Iritzia ezezkorra»:\nez du tirrit ulertu, ez du tirrit/alferrik/kaka balio/merezi, hau edo uli putza...\nzapart joana burutik, net zozoa, buruan teila bat(zu) eskas, buruan bi sosenik ez ukaitea, buruko hariak kurutzatuak, buru nahasia. Ergel, ments, perreka, tristea, triste paketa, tetele, tetele borda.\nmalestruka, tipula, kakola, bare-kurkuila, kuia lilia, eskalapoina, lukinka, ttarttaleta, torta, ttuta, ttuttulina, minttulina, errementa.\nherresta, behar gabe sortua, tzarpila, zirtzila, pistoleta, perttoila, brilila, kixkila, pipila.\nkoska, gauzak buruan ukaitea ez aztalean.\nurdea, urde-urdea, urde ustela, urde mekanika, hastiala, urde ustel zikina.\nkutzu, kurios pint'erdia.\n. «Usain txarra»:\n«Beti zerbait gehitzeko»:\n«Isti barrasta dabilena»:\nadierazteko esaerak, hauek: «Akitua»:\n«Zainetan»: pil-pil. «Arrabots, gorabehera frango»:\naipatzeko esamoldeak berriz, honako hauek: «Norbait jo»:\noloztatu, kalitu, egurtu, jipoitu, galtzak berotu, zafratu, txintxinfrikatu, birrindu.\n«Norbait aizatu, kasatu»:\npikutara/antzaren ferratzeara igorri, pakemazu hortik.\n«Bost axola zait»:\nontsa futitzen naiz, ontsa kakite'ut.\nirriz urratzea, hertzeak botaka irriz aritzea.\nzakutik edo zorrotik.\nnorbaitekin paperak makurtzea.\nEta azkenik, «norbait nardatzea»:\nnorbaiti ezkilak joitea, norbaiti gaita hanpatzea\nEuskaraz berez sorturiko egoera bitxiak\nIpar eta Hegoaldeko euskaldunen harremanek egoera eta hitz nahaste-borraste anitz ekarri dute zenbaitetan. Nik nehaurek irri eta barre egin izan dut zenbaiten hitz mordoiloa entzunik.\nTopo egitean, agur batez egiten da diosala Iparraldean. Hegoaldiar zenbaitek, iritsi orduko kanporatzen ari ote ziren uste izan dute orain gutxi arte.\nIparraldean sarri arte batez erranen dizute gero arte. Sarri hitzak berehala erran nahi du ere.\nUsaia hitza, ez da usainaren esanahi berekoa. Iparraldean usaian diote ohikoan esateko. Beraz, kasu nahaste-borraste usaingarria senti baitezakezu Iparraldekoekin solastatzean.\nArdura hitzaren esanahia guztiok ezagutzen dugu. Iparraldean, ardura hitza usaia hitzaren sinonimoa bezala erabiltzen da. Kasu! berriz.\nZuberotarrek ergela esateko mentsa diote. Iparraldean ametsa ez baizik amentsa diote, baita mentsa elearen bitartez gutxi adierazi ere. Adibidez: eguerdiko 12ak hamar ments dira. Ments hitzak zerbaitek edo norbaitek zerbait eskas duela esan nahi du hortaz. Horregatik ergelarena, kontuz!\nAitzur hitzaren sinonimoa dira guraize eta artazia. Ez dezagun aitzurrarekin nahastu gero. Behinola Iparraldetik idatzi artikulu batean honela idatzi nuen: «\nIkastolako haurrek hiru urterekin badakite aizturrak ondo erabiltzen...\n» Aldizkari honetakoek, haurrek aizturrak ez baina aitzurrak ederki zerabiltzatela jarri zuten. Perurena eta Saralegi harrijasotzaileek badute segida, ez kexa! Pasadizo bat azkenik. Herri Urratsen karietara, Senpereko aintziran bi euskaldun ari dira solasean. Iparradekoak zera erraiten dio hegoaldiarrari: «\nBeraz, egungo kultur pestan engaiatua zira zu ere?\n». Hegoaldiarrak, gaizki ulertu nonbait eta hona erantzuna: «\nEz motel, ni ez naiz hona engainatua etorri, inondik ere\n». Hura enkontru lazgarria. Bati gogoa samurtu zitzaion, bestea erabat samurtu zen berriz. Engaiatua ez da engainatua izatea, konpromezua hartzea esan nahi du. Samurtua egotea Iparraldean hasarre egotea da berriz


'Juglarea, puta eta eroa' antzezlanak irabazi du IX. Donostia Antzerki Saria. Egilea(k) ERREDAKZIOA. , Euskal Irrati Telebista 2009 (4)\nJuglarea, puta eta eroa antzerki lan saritua Dario Fo idazlearen hir...\n' Juglarea, puta eta eroa' antzezlanak irabazi du IX. Donostia Antzerk...\nLe Petit Theatre de Pain konpainiaren Juglarea, puta eta eroa antzerki lanak irabazi du Euskararen Udal Pa...\n...a eskaini dute eta bestetik, antzezlan irabazlea, Juglarea, puta eta eroa,-2008an Donostian euskaraz eskaini den antze...\n'Juglarea, puta eta eroa' antzezlanak irabazi du IX. Donostia Saria. Egilea(k) OIARTZABAL, Ainhoa. Berria, Euskal Editorea SM 2009 (7)\n...> nekazari bat da», azaldu zuen Fuchsek obraren Juglarearen jaiotza monologoari buruz. Putaren kasuan, azpi-azpitik aur...\n...ako kideak, IX. Donostia Antzerki Sariaren irabazlea euren Juglarea, puta eta eroa obra dela iragarri zuten agerraldian.\n...n antzokian. Le Petit Theatre de Pain antzerki taldearen Juglarea, puta eta eroa antzerki obra sarituaren emanaldiaren aurret...\n...uztiak; mendekuak nola biziarazten dituen da ardatza. « Juglarea, adibidez, guztia galdu eta mendeku gisa, aktore bihurtzen ...\n...rtean onena dela iritzita eman diote saria Juglarea, puta eta eroa-ri. Sariketan parte hartu zuten bederatzi ob...\nHain justu, Juglarea, puta eta eroa obraren «euskararen eta euskara aldaeren era...\n' Juglarea, puta eta eroa' antzezlanak irabazi du IX. Donostia Saria\n'Berunezko urteen' satira. Egilea(k) GARTZIA, Erik. Berria, Euskal Editorea SM 2008 (5)\nJuglarea, puta eta eroa. Gaur eta bihar, 20:00etan. Donostiako Antzo...\n...97an- hiru monologo hartu ditu antzezlana osatzeko: Juglarearen jaiotza, Puta eroetxean eta Eroa eta Heriotza. Monologo bak...\nDario Foren hiru monologotan oinarritutako ' Juglarea, puta eta eroa' antzezlana Donostian\n...runezko urteetako -70. hamarkada- gizartea islatzen du Juglarea, puta eta eroak. Zatien metaketa eta energia dira emankizun...\n...erki taldeak Dario Foren hiru monologotan oinarritutako Juglarea, puta eta eroa antzezlana eskainiko du Donostiako Antzoki Z...\n2008KO ONENAK. ANTZERKIA ETA DANTZA. Normaltasun itxura. Euskarazko antzezlanen artean, maila guztietako produkzioak eman ziren iaz. Egilea(k) PEREZ LOPEZ, Agus. Berria, Euskal Editorea SM 2009 (1)\n... jaialdian aurkeztutako Tartean, Aulki hutsa eta Juglarea, puta eta eroa lan miresgarriekin. Azken biak, gainera, Bil...\nASTEBURUKO PROPOSAMENAK. Juglare, su-irensle eta zaldun festa Gasteizen. Egilea(k) AMENABAR, Anakoz; MARURI, Ibai. Berria, Euskal Editorea SM 2009 (2)\nJuglare, su-irensle eta zaldun festa Gasteizen\nBihar hasi eta igandera bitartean, juglare, malabarista eta su irensleen ikuskizunak Erdi Arora eraman...\nASTEBURUKO PROPOSAMENAK. Musika nagusi Larresoro eta Ahetzeko bestetan, asteburuan. Egilea(k) ERREDAKZIOA. Berria, Euskal Editorea SM 2009 (1)\n...o ditu Jondoni Martineko jaiak. Ostiralean hasiko dira Juglarea, puta eta eroa antzezlanarekin (20:30). Larunbatean, berriz...\n... Goazen, Ertzaren Bihar jaio nintzen, Ximun Fuchsen Juglarea, Puta eta Eroa, Ander Lipusen Ardoaz, Zuberoako Tokia-koak ...\nAnalisia. Gauza askoren elkargunea. Egilea(k) PEREZ LOPEZ, Agus. Berria, Euskal Editorea SM 2009 (1)\n... Le Petit Theatre de Painen emanaldiak -Tartean eta Juglarea, puta eta eroa- ikusleekiko hurbiltasun froga bilakatu zire...\nAntzerkia. La compañia del saco. TOLOSAKO ZIKLOA AURRERA DOA. Egilea(k) EZEZAGUNA. Berria, Euskal Editorea SM 2010 (1)\n...Sorpresa asko izango dituzte aste honetan Tolosan. Juglareak, txotxongiloak eta musika izango dira gaur Tolosako Euskal ...\nAntzerkia: Belaunaldi baten errautsak. Egilea(k) GUILLAN, Oier. Argia, Komunikazio Biziagoa, S.A.L 2010 (2)\n...ezlana zuzendu ere egin du. Berak antzeztutako Juglarea, puta eta eroa bakarrizketa etortzen ahal zaio gogora ikusl...\n...ira seguru beste antzezlan batzuen arrastoak ere”. Juglarean Ximunek hiru bakarrizketa bildu zituen, bakoitza euskalki ...\nArden Produkzioak taldearen berriena, Erriberrin. Egilea(k) ERREDAKZIOA. , Euskal Irrati Telebista 2009 (1)\n...oreak Lorenza Malandanza lana aurkeztuko du (20:00), juglarea, ahozko narratzailea, bululu aktorearen azterketa bizi eta ...\nArgazkilaritza onenari saria eman diote 'Bertsolari' lanari Brasilen. Egilea(k) ERREDAKZIOA. , Euskal Irrati Telebista 2012 (1)\n...>eta gaia "emozioagatik" aukeratu zuela aitortu du, juglare garaikide horiek lehiatzen ikusten dituenean, hain zuzen er...\n...kiak ageri dira eliza osoaren bueltan (piztiak, juglareak, bihurrikariak, eszena sexualak, eguzkiak, elementu begetal...\nAzoka. Sorgindutako herria. Egilea(k) EZEZAGUNA. Berria, Euskal Editorea SM 2016 (1)\n...ko aztiaren bizitzari eta Erdi Aroari buruzko juglare ikuskizuna, kaleko animazioa, magia saioak, tradiziozko jol...\nBiharko klasikoak. Egilea(k) BERRO, Irune. Berria, Euskal Editorea SM 2008 (1)\n...rdezkari Le Petit Theatre De Pain ( Aulki hutsa eta Juglarea, puta eta eroa emango ditu) eta Gabriel Ocina ( El lobo y e...\nBurmuina lantzeko asteburua. Egilea(k) ERREDAKZIOA. Berria, Euskal Editorea SM 2010 (1)\nLe Petit Theatre de Pain taldeko Ximun Fuchsek Juglarea, puta eta eroa antzezlana taularatuko du, 22:30ean. Iaz Don...\nCantiga de amigo. Egilea(k) EZEZAGUNA. Ortzadar, Editorial Iparraguirre, S.A. 2011 (1)\n...angarri asko izan ditu, Mendinho omen zeritzan juglarearen poemaz gainera: lazaretoa izan zen urte luzez, Ameriketatik...\nEuskal antzerkigintzaren laborategia. Egilea(k) ERREDAKZIOA. , Euskal Irrati Telebista 2009 (1)\n...laren 16an, ostegunez, Le Petit Theatre de Pain taldeak Juglarea, puta eta eroa antzerki obra interpretatuko du Aulestin. Ha...\nEuskarazko teatroa xede. Egilea(k) BERRO, Irune. Berria, Euskal Editorea SM 2009 (1)\n...e izango da ADELen. Le Petit Theatre de Pain taldearen Juglarea, puta eta eroa antzerkiarekin Donostia Antzerki Saria iraba...\n...uhusoko eskolan- , Traces -12an, Luhusoko antzokian-, Juglarea, puta eta eroa -11n, Zuraideko frontoian-, Tartean -12an, E...\nHizkerez eta erregistroez egingo dute gogoeta 'Ahoa bete hots' jardunaldiek. Egilea(k) ERREDAKZIOA. Berria, Euskal Editorea SM 2012 (1)\n...>ondoren, 11:45ean, Petit Theatre de Pain konpainiak Juglarea, puta eta eroa antzerki obra emango du. Ondoren, 13:00etan,...\nIrudia harrapatzeko erronka. Egilea(k) MARTIN, Xabier. Berria, Euskal Editorea SM 2009 (1)\n' Juglarea, puta eta eroa'. Le Petit Theatre de Pain, 21:00etan.\nIrudia. Donostia. ANTZERKIAREN EGUNEKO FESTA. Egilea(k) EZEZAGUNA. Berria, Euskal Editorea SM 2009 (1)\nJuglarea, puta eta eroa antzezlanari esker, IX. Donostia Antzerki Sa...\n...ak eta margolanak herriko plazetan erre ziren. Juglare eta aktoreak masakratu egin ziren. Zenbait historialariren ...\n...tzerki taldeak irabazi du IX. Donostia Antzerki Saria. Juglarea, puta eta eroa antzezlanak “euskara eta euskara aldaeren er...\nLe Petit Théâtre de Pain: Zer erran, eta non erran. Egilea(k) GUILLAN, Oier. Argia, Komunikazio Biziagoa, S.A.L 2009 (1)\n...> Iñaki Etxelekuk itzulitako Michel Azamaren testuarekin; Juglarea, puta eta eroa delakoan berriz Ximun Fuschek Dario Fo-ren h...\nLuhusoko arte sorkuntza gunea abian. Egilea(k) ERREDAKZIOA. , Euskal Irrati Telebista 2009 (1)\n...'Yuri Sam' euskarazko antzezlanarekin;- 'Aulki hutsa', ' Juglarea, Puta eta Eroa' eta Tartean euskarazko hiru antzerkiak berr...\nMendi tontorrak hodeien gainetik. Egilea(k) PEREZ LOPEZ, Agus. Erlea, Publiescaparate S.L. 2016 (1)\n...zaileebatzuekinnelkartuudira,,Dejaburekinnnagusiki.. Juglarea, puta eta eroa, Aulki hutsa, Errautsak, Publikoari gorroto ...\nShakespearek eta juglareek Erriberri astinduko dute. Egilea(k) ERREDAKZIOA. , Euskal Irrati Telebista 2009 (5)\n...bestalde, Lorenza Malandanza antzezlana aurkeztuko du, juglareen irudiaren berrikuspen bat. Aldi berean abeslari, mimo, akro...\n...no taularatuko du. Eugenia Manzanerak, berriz, juglareen mundua aztertuko du.\n...obatak, kontu-kontalariak edo dantzariak ziren juglareak eta gerora Commedia dell'Arte delakoaren eta gaur egungo an...\nShakespearek eta juglareek Erriberri astinduko dute\n...illiam Shakespearen lanik famatuenetako batek eta juglareen berrikuspen dibertigarri batek beteko dute larunbat honetan...\nTailer eta ikastaroak izango dira gaztetxean, sorkuntzari bideratutako asteburuan. Egilea(k) EZEZAGUNA. El Diario Vasco, Sociedad Vascongada de Publicaciones, S.A. 2010 (2)\n...antzerkia, Le Pettit Teatre de Pain taldearen eskutik " Juglarea, puta eta eroa" aurkeztuko dute.Bihar tailerrek jarraipena ...\nTolosako Udaberri dantza taldeak Valladoliden emango du emanaldia. Egilea(k) DV. El Diario Vasco, Sociedad Vascongada de Publicaciones, S.A. 2010 (6)\n...a askoekin jarraitzen du aste honetan zehar, magia, juglareak, txontxongiloak, ipuinak. Animatu opari bat da, fantasia ud...\n...>kafe-antzerkiko festibala aurrera doa: magia eta juglareak aste honetan\n...> Diego (Magia). Osteguna 22, La compañía del saco juglareak (19:00etan, plaza E.Herria) eta El Mago Diego (Magia), Aste...\nTxalo antzerki taldearen ikuskizun komikoa, bihar, Areria kulturgunean. Egilea(k) ELOSEGI , Olatz. El Diario Vasco, Sociedad Vascongada de Publicaciones, S.A. 2010 (2)\n...aratzen dute.Clownen jolas eszenikoan oinarrituz, juglareen eta saltzaile ibiltarien adin guztietako ikusleak barneratz...\n«Bufoia beharrezkoa da beti» Ximun Fuchs. Antzerkilari eta taula zuzendaria. Egilea(k) ARBELBIDE, Nora. Berria, Euskal Editorea SM 2009 (4)\n...ko ekitaldia egingo dute Viktoria Eugenia antzokian, Juglarea, puta eta eroa obraren aurretik.\n' Juglarea, puta eta eroa' antzezlani esker, IX. Donostia Antzerki Sar...\n...dirurik emanen, baina antzerkiak, noiztenka bai. Juglarea, puta eta eroa antzerkiarekin, IX. Donostia Antzerki Saria ...\n...ezkoak dira kontrako ideiak eta ikuspuntuak. Juglarea edo bufoia beti da ereduen kontra. Boterean edo aitzinean e...


Tabakalerak Adonay Bermúdez-en "El desempleo tecnológico" proiektua aukeratu du Komisario Berriak 2021 programan | Tabakalera - Donostia / San Sebastián\nTabakalerak Adonay Bermúdez-en "El desempleo tecnológico" proiektua aukeratu du Komisario Berriak 2021 programan\nArtium Museoak Natalia Isla eta Aitor Bengoetxearen “Ahotsari eman / Pulsar la voz” proiektua aukeratu du, Azkuna Zentroa-Alhóndiga Bilbao-k Javier Arbizuren “Talud mediodía”.\n Tabakalera: Adonay Bermúdez-en "El desempleo tecnológico".\n Artium Museoa: Natalia Isla eta Aitor Bengoetxearen “Ahotsari eman / Pulsar la voz”\n Azkuna Zentroa-Alhóndiga Bilbao: Javier Arbizuren “Talud mediodía”\nTabakalera Kultura Garaikidearen Nazioarteko Zentroak Adonay Bermúdez-en El desempleo tecnológico proiektua aukeratu du aurtengo Komisario Berriak programan parte hartzeko. John Maynard Keynes ekonomialariak 1930ean "langabezia teknologikoa" kontzeptua sortu zuen, honek, gure lan-erritmoak ekonomizatzeko aurkitzen ditugun baliabide teknologiko berriak biltzen ditu nolabait. Adonay Bermudezek komisariatzen duen El desempleo tecnológico online erakusketak, sorkuntza- edo eraldaketa-prozesuen ondare oso bat eskaintzen du, non artistak, piezen artegile diren arren, jarrera pasiborantz lerratzen diren, edo, hobeto esanda, itxuraz ohi baino estatikoagoa den jarrera baterantz. Horietan guztietan mendebaldeko lanaren teknologiak eta nozioak esku hartzen dute, eta bat egitean egilekidetasuna, kolektibitatea eta artearen demokratizazioa kontzeptuak plazaratzen dituzte.\nNatalia Isla eta Aitor Bengoetxearen “Ahotsari eman/Pulsar la voz” proiektua izan da Artium Museoak aukeratutakoa. Proiektu hau Euskal Herriko azken hamarkadetako soinudun artearen praktiketara hurbiltzen da, ekoizpen horren izaera errizomatikoa eta hibridoa kontuan hartuta. Testuinguruan aurretik garatutako proiektu eta ikerketetan oinarrituta, Ahotsari eman soinuaren ekoizpenean zentratzen da, bai ahozko eta herri-tradizioen esparrutik, bai “soinu-paisaia”, “noise” edo “zarataren” kontzeptuetatik. Era berean, 1972ko Iruñeko topaketak erreferentziatzat dituzten\nmusika esperimentalaren praktiketara ere hurbiltzen da proposamena. Gainera, “Ahotsari eman/Pulsar la voz” programaren helburua da belaunaldien arteko lotura sortzea egungo artista, sortzaile eta soinudun artearekin esperimentatu dutenen artean. Proiektuak soinuaren “praktika bizien” izaera azpimarratzen du, eta komisariotza-lanerako esparru bat ezartzen du, non ikerketa, azalpen formatua, ekintza eta erregistroa, eta dokumentazioa elkartzen diren.\nAzkuna Zentroak Javier Arbizuren “Talud mediodía” proiektua hautatu du, Juan Pacomino eta David Bestue artisten lanak bateratzen dituena. Proiektu horretan, bi artistak urte honetan paraleloki egiten ari diren ikerketen garapenaren zati bat jasoko da. Aldiberekotasunarekin, konbergentziarekin eta argiarekin zerikusia duten bi artistaren bi praktika. Arbizuk proposatzen duen komisariotza-lana Bilbon leku ikoniko bat desegitetik abiatzen da, Artxandako jolas-parkea, eta bertatik "ezponda" eta "eguerdia" irudiak berreskuratzen ditu, eskulturatik eta formakuntzatik jarraitutasunaren eta aldiberekotasunaren ideiak lantzeko. Hau da, leku bat (ezponda, lurrei elkarri eusteko ematen zaien inklinazioa) eta une bat (eguerdia, eguzkia zeruan garaiera handienean dagoenean, zerumugaren lerroarekiko bere igoera eta jaitsiera markatuz eta eguna bitan banatuz) izango dira abiaburuko irudiak, Pacomino eta Bestué-ren proposamenak Azkuna Zentoaren testuingurura egokitzeko modua esploratzeko deriba bat hasteko.\nProiektu honen jatorria Donostia 2016 Europako Kultur Hiriburutzan dago. Komisario Berriak programa Artiumekin eta Montehermoso Kulturunearekin (Vitoria-Gasteiz), Azkuna Zentroarekin (Bilbo) eta Tabakalerarekin (Donostia-San Sebastian) lankidetzan sustatu zen, komisariotzari lotutako lanbide-karrerari ekin nahi zioten gazte interesdunei laguntzeko. Kultur Hiriburutza amaitzean, sustatu zuten erakundeek testuinguru horretan sustatutako proiektu batzuekin jarraitzea erabaki zuten, eta Komisario Berriak legatu horren barruan hautatutako bat izan zen. Komisario Berriak komisariotzaren esparruan interesa eta profesionaltasun-bokazioa duten pertsonei zuzenduta dago: historialariak, artistak, komisarioak eta nazioarteko ikertzaileak edo ikerketa-arloko bestelako profesionalak.\nTabakalerak '2deo prototipoak 2021' deialdia aurkeztu du\nTabakalerak gazteak bere talentua partekatzera animatzen ditu\nTabakalerak hartuko du EBren Europako Bauhaus Berria proiektu estrategikoaren Euskadi mailako lehen jardunaldia\nTabakalerak erro(re)tik aurkeztu du, aniztasuna, zaintza eta lan komunitarioa pentsatzeko moduetan arreta jarriko duen mintegia


MONEO NAGUSIA - Sala kubo aretoa\nPUBLIKO OROKORRENTZAT ESKOLENTZAKO PROGRAMAK\nMUSEOAK, AUDITORIOAK, LIBURUTEGIAK\nDATA: 2005eko abuztuaren 3tik urriaren 23ra\nKOMISARIOTZA: María Fraile Ocharán Rafael Moneo lankidetzan\nKubo-kutxa Aretoan erakusketak eskaintzeko ibilbideak berezko ezaugarri bat baldin badu, gaur-gaurko artearen munduan ibilaldi zabala eskaintzeko zorioneko ahalegina da hori zalantzarik gabe: ibilaldia osotasun liluragarri bat balitz bezala aurkeztu nahi baitu, osotasunean diziplina guztiek beren lekua aurkitzen dutela.\nIldo horretan, "RAFAEL MONEO: Museoak, Auditorioak, Liburutegiak" izenburuko erakusketa, orain kubo-kutxa Aretoak arkitekto handi horren ibilbide luzeari eskaintzen diona, borondate baten barruan sartu behar dugu, alegia: nazioarteko sorkuntzan eta artean gailentzen diren lanak Donostiara hurbiltzeko nahiaren barruan, zer arte-generotakoak diren aintzat hartu gabe; era berean, erakusketa Rafael Moneok berak sortu duen Kursaal jauregiko hormen barruan ikusi ahal izatea -bertan kokaturik baitago kubo-kutxa Aretoa- oso egoera berezia da, eta garrantzi handia hartzen du, hala sinbologiaren alderditik nola emozioenetik.\nRafael Moneo: nafarra, Tuterakoa, bere garaian Javier Sáenz de Oiza beste arkitekto nafar eredugarriaren luxuzko kolaboratzailea, eta curriculum bikainaren jabea, Pritzker Saria ere jaso baitu (arkitekto batek jaso dezakeen munduko saririk garrantzitsuena). Rafael Moneo: erreferentziazko obra ukaezinen sortzailea, hala nola Meridako Arte Erromatarraren Museo Nazionala, Madrilgo Thyssen-Bornemisza Museoa, edo Houstongo Arte Ederren Museoa; edo Europako eta Estatu Batuetako hiriburu nagusietako zenbaitetan bukaturik dauden proiektu handien sortzailea ere bai. Hain zuzen ere, proiektu horien hautaketa zorrotz bat -"Museoak, Auditorioak eta Liburutegiak" erakusketarekin lotuta- ikusgai egongo da lehenengo aldiz Donostian.\nKutxa Gipuzkoa Donostia Kutxarentzat, erakusketa hori aukera benetan handia da une honetan munduko arkitektorik handienetako bat den gizonaren lana gipuzkoarrengana hurbiltzeko; baina, aldi berean, opari bereziki eskuzabala izan behar du, hiriak bere gainean hain eraikin ederrak eraiki dituenari egiten diona. Rafael Moneok gure hiriari lotuta jarraituko du, proiektu handi bat, Loiolako Ibaiertzak Donostiako auzoan eraikiko den eliza, dirdirarazi egingo baitu. Proiektu berri horren aurkezpenak, hain zuzen ere, leku berezia izango du Artearen Kutxaguneko kubo-kutxa Aretoaren ingurune pribilegiatuak orain eskaintzen duen erakusketan, jarduerak antolatzen bost urte eman dituela ospatzeko osatu dugun ezohiko egitarauaren barruan.


Europar Batasuneko Justizia Auzitegiak Espainiako araudia babestu du 2020ko urtarrilaren 20ko epai bidez, eta ukatu egin du aldi baterako langile hauek karrerako funtzionarioek baino tratu txarragoa dutenik, karrerako funtzionarioek ere ez baitute inolako kalte-ordain ekonomikorik jasotzen postuetatik kenduz gero. Auzitegi Gorenak joan den martxoan emandako irizpidearekin bat egin du, eta horrela amaitu da De Diego Porras kasu ospetsuan Europako Justiziak aldeko epaia eman ondoren hasitako polemika; kasu hartan, hasieran Estrasburgok bitarteko langile hari kalte-ordaina ematearen alde egin zuen, eta erabaki hark zalantzan jarri zuen Espainiako lan-arau hau, eta ondoren zuzendu egin zen epaia.\nMadrilgo Udalean 2005etik 2013ra lorezaintzako ofizial plaza izan zuen langile baten kasua da auzitegiak bere iritzia emateko erabili duen egitatezko baldintza; langile hari bere kargua amaitu zitzaion, karrerako funtzionario bat sartu zelako bere postuan; ondorioz, Madrilgo Udalari salaketa jarri zion, eta lana egindako urte bakoitzeko 20 eguneko kalte-ordaina ordaintzeko eskatu zuen. Erreklamazioa atzera bota zuen Udaleko Giza Baliabideen zuzendari nagusiak, eta, jarritako salaketaren ondorioz, Madrilgo Administrazioarekiko Auzietarako Epaitegiak Estrasburgon egoitzan duen Auzitegiari eskatu zion ebatzi zezala batasuneko araudiarekin bat ote zetorren, zehatz esateko, iraupen jakineko lanari buruzko esparru-akordioko 1. ataleko 4. klausularekin, eta Auzitegiak erabaki zuen bitarteko funtzionarioei eta karrerakoei zerbitzu-harremana amaitzean inolako kalte-ordainik ordaintzea aurreikusten ez duen araudi nazionalaren aurka ez dagoela; aitzitik, kalte-ordaina ordaintzea aurreikusten du langile finkoei, kausa objektiboren baten ondorioz amaitzen denean laneko kontratua.\nEpaiaren amaieran honakoa adierazten da: «interesatua bezalako bitarteko funtzionarioek ez dute karrerako funtzionarioek baino tratu txarragoa izaten, eta ez dira geratzen haiek duten eskubiderik gabe; izan ere, bitarteko funtzionarioek eta karrerakoek ez dute jasotzen Baldonedo Martín andreak erreklamatutako kalte-ordainik». Uste du «inguruabar hauetan» Europako legedia «bitarteko funtzionarioei eta karrerakoei zerbitzu-harremana amaitzean inolako kalte-ordainik ordaintzea aurreikusten ez duen araudi nazionalaren aurka ez dagoela».\nEuropako epaileen arabera, bitarteko langile honen kaleratzea ezin da «alderatu» langile finkoen kaleratzearekin, hauek badaukatelako lana egindako urte bakoitzeko 20 eguneko kalte-ordaina kontratua amaituz gero, «testuingurua nabarmen desberdina» delako. Lehenengoei dagokienez, lan-harreman jakin bateko aldeek hitzartzen den une beretik jakiten dute zein datatan edo egoeratan amaituko den harreman hori, eta hala gertatu zen auzi-jartzailearen kasuan ere, bitarteko funtzionario izendatu baitzuten lorezaintzako ofizialaren plaza betetzeko egitate jakin bat gertatu arte, hau da, plaza hori behin betiko karrerako funtzionario batek bete arte. Aitzitik, kontratu finko bat amaituz gero, aurreikusi gabeko inguruabarrak gertatzen dira, eta, ondorioz, kalte-ordainaren xedea da lan-harreman horren ezusteko haustura konpentsatzea, egunkari honek eskura izan duen epaiaren arabera, eta Gorteko abokatu nagusiak joan den urrian gomendatutako irizpidera mugatzen da.\nAuzitegi Nazionalak Europako Epaitegiari planteatu dion bigarren gaiaren oinarriko premisa da Langileen Estatutua ezartzen zaien Madrilgo Udaleko aldi bateko langileek lan-kontratua amaitzean jasotzen duten kalte-ordaina zerbitzuan igarotako urte bakoitzeko 12 egunekoa dela, Estatutuko 49. artikuluaren 1 atalaren c) letran aurreikusi bezala, eta egoera honetan ere ez du uste Epaitegiak batasuneko araudiak araudi nazional bati aurka egin behar dionik bitarteko funtzionarioei lana amaitzeagatik kalte-ordaina ematea aurreikusten ez badu, aldi baterako langileei kalte-ordaina ematen zaien arren laneko kontratua amaitzean.\nSTJUE 22 enero 2020 (Gaztelaniaz soilik)Jaitsi


Echebastarrek historia egiten jarraitzen du | Echebastar\n2018-05-25 by Marcos Perez Garcia\nEchebastarrek historia egiten jarraitzen du\nUne biziak. Eskuekin ukitu daitezkeen ametsak. Eta lana, lan handia. Azken asteetan zehar, Echebastar buru-belarri aritu da gure jarraitzaileekin konektatzeko, gure tunalovers-ekin bat egiteko. Horretarako, sare sozialak, online-denda, herriko supermerkatuko apalak eta abar erabili ditugu, baita Bermeoko Arrain Azoka ere, maiatzaren 18, 19 eta 20an izandakoa.\nEchebastarren presentzia Arrain Azokan nabarmen nabaritu zuten bertaratutakoek. Hiru egunetan zehar, gure salmahaiak izugarrizko mugimendua izan zuen. Dastaketak, aholkuak, produktuak edonoren esku… Harrigarria benetan.\nHorrez gain, Arrain Azoka hasi baino ordu batzuk lehenago, Echebastar izena Getariako Balenciaga Museoan egon zen. Bertan, aurreko ostegunean, maiatzaren 17an, Cluster Eguna izan zen, Euskadiko Elikaduraren Klusterrak antolatua. Horretan ere gure produktu guztietan eskaintzen dugun atuna –eta atuna besterik ez– izan genuen.\nOntzi hau mugitu egiten da. Itsasoa zeu zara.\nItziar Zabala & Echebastar\nInoiz ahaztuko ez duzun showcooking-a


Maria Otxandianoren "Woman" erakusketa, Elorrion - Nontzeberri\nHasiera/ARTEA/Maria Otxandianoren “Woman” erakusketa, Elorrion\nMaria Otxandianoren “Woman” erakusketa, Elorrion\nMaria Otxandianoren argazkiek osatzen dute Elorrioko Iturri Kultur Etxean paratu duen Woman izeneko erakusketa. Otsailaren 28ra bitartean ikusi ahalko da erakusketa.\nPatxi Granado adituak Maria Otxandianoren teknika, estilo eta hizkeraz hitz egin digu: “Jakin-minak bultzaturiko argazkilari nekaezin eta asmo handiko baten lana da Woman. Emakumeak pairatzen dituen arazoak dokumentatzeko eta salatzeko asmoz, biluztu egiten da bere metafora baliatuz, eta bere barne-mundua erakusteaz gain, hari buruz hitz egiten digu.\nHaren argazkiek hizkera sotil eta intimista erabiltzen dute. Geurea ez dena geureganatzeko aukera ematen digu, modu iradokitzailean, eta geure egin dugun mundu horretan ezkutatzen den guztiaren partaide egiten gaitu.\nInperfekzioaren atzean ezkutatzen den edertasunera hurbiltzen gaitu. Haren irudiek ihes egiten diote argazkien gardentasun eta ziurtasunari, eta bi alderditan eragiten duen giro iradokitzaile bat eraikitzen dute. Bi borroka dira, beren inguruan biraka ari direnak, ahots independente baina, aldi berean, hots bakarrekoa dutenak eta elkarren osagarri direnak.\nZalantzarik gabe, ausartzen naiz esaten Woman hasiera besterik ez dela, deskubritzeko dagoen eta lehenago edo geroago azaleratu egingo den iceberg baten punta”.\nMaria Otxandianoren Woman erakusketa, otsailaren 28ra bitartean ikusi ahalko da.\nSorkuntzan eta esperimentazioan sakontzeko xedez\nItsusiak eta barregarriak\nEuskal testuinguruaren estilo aldakortasuna, BilbaoArteko “Begira” izeneko erakusketan


Denboraldiko bigarren zatiari ekingo diote arraun taldeek asteburuan - Busturialdeko Hitza : Busturialdeko Hitza\nUrdaibai Zierbenako Banderan. Argazkia: Bermeo Arraun Argazkiak\nEusko Label Ligako arraun taldeek denboraldiko bigarren zatiari ekingo diote asteburu honetan. Zapatuan [uztailak 27] Santurtziko XL. Ikurriña eta domekan [uztailak 28] Getxoko Estropaden XLI. Ikurriña lehiatuko dituzte. ETE Ligako traineruek, bestalde, erlojupekoa izango dute Colindresen, zapatuan, eta KAE 2ko hitzordua Getxon izango da, domekan.\nOriok lidertzari eusteko tartearekin hasiko du TKE Ligako bigarren zatia, izan ere, orain arte erakutsitako sendotasunak eta erregulartasunak sailkapen orokorreko lehen postuan irautea bermatzen dio. Atzetik lehia estua espero da, izan ere, 12 puntuko aldea ateratzen dio Zierbenari, baina honek hirugarren eta laugarren sailkatuak oso hurbil ditu. Hondarribia (97 puntu) eta Santurtzi (96 puntu) indartsu ari dira lehiatzen eta ez dute atzean geratzeko nahirik izango.\nElkarrengandik lau puntutara daude bostgarren sailkatua den Donostiarra (85 puntu) eta seigarrena den Urdaibai (81 puntu). Eta ostean, atzetik aurrerako bidea egiten ari den Ondarroa dago indartsu. Bi postu aurreratu zituen Sestaoko Banderan eta zazpigarrena da. 50 puntu ditu talde ondarrutarrak, baina Cabo (49 puntu) zein Kaiku (46 puntu) ez daude oso aparte. Sailkapen orokorreko beheko aldean ere tarteak txikiak dira. Mailaz igo berria den Isuntza hamargarrena da, 10 punturekin, eta Astillero (21 puntu) zein San Pedro (20 puntu) dira azken biak.\nKAE 2 Liga. Tarte polita ateratzen dizkie Oriok (71 puntu) eta Castrok (66 puntu) Bermeo Bri (57 puntu), eta domekan Getxon lehiatuko duten estropada baliatu beharko dute hirugarren sailkatuek KAE 2 Liga irabazteko aukerak izan nahi badituzte. Busturialdea, bestalde, zortzigarren postuan dago, 34 punturekin, eta San Juan zazpigarrena puntu bakar batera badu ere, gorago salto egitea ezinezkoa izango zaie, ia 20 puntuko aldearekin lasai baitaude Getxo (53 puntu) laugarrena eta Portugalete (51 puntu) bostgarrena. Mutriku, aldiz, bederatzigarrena da, 19 punturekin, eta bi gutxiago dauzka Portu-Deustok.\nETE Liga. Gaur goizean Lekeitioko uretan lehiatu dute I. Uribarren Abaroa Sari Nagusia, eta zazpigarren egin du Isuntzak, Zumaia irabazlearengandik 19 seguntora. Ondarroa, aldiz, bederatzigarren izan da, minutu eta bost segundora. Zapatuko estropadaren aurretik, sailkapenak bere horretan dirau: Zumaia da liderra (81 puntu), eta Isuntza zazpigarren dago (45 puntu). Ondarroa, aldiz, bederatzigarrena da, 22 punturekin.


Eguraldi onaren etorrerarekin, aldatu egiten ditugu gure elikatzeko ohiturak, eta, horrenbestez, neguko hilabeteetan kontsumitu ez ditugun zenbait elikagai sartzen ditugu gure eguneroko dietan. Hortxata eta izotz-edariak ditugu horren adibide. Edari horiekin, izan ere, hidratazio-maila areagotzeaz gain, gure oporraldiak freskatu eta gozotzen ditugu.\nTxufa edo bedaurrez egindako edaria da hortxata, xehe-xehe egin ostean urarekin eta azukrearekin nahasten dena. Bitxia bada ere, tuberkulua da txufa (patata bezala); hori horrela, konposizio nutrizional berezia dauka hortxatak, eta, ondorioz, "ezohiko" edaria dela esan genezake. Jatorriz Egiptokoa dela uste da, eta, Espainian, arrazoi klimatologikoak direla-eta, Levante aldean soilik lantzen dute.\nTxufaren konposizio nutrizionalari dagokionez, tuberkulu hau aberatsa da karbono hidratoetan (almidoia eta sakarosa, gehienbat), baina baita gantz-azido asegabeetan ere (%20 inguru); horien artean azido oleikoa nabarmendu behar da (oliba-olioan dagoen azido-mota bera). Proteina, zuntz eta mikronutrienteak ere baditu.\nDena dela, normalean ez dugu txufarik kontsumitzen, hortxata baizik. Hortxataz ari garenean, beraz, ura azpimarratu behar dugu, edari batez ari garelako.\nUra: osagai nagusia da; edalontzi bete hortxatatan (200 ml inguru), 135 Kcal daude.\nKarbono hidratoak: hortxatan txufetatik datorren almidoia aurkitzen dugun arren, sakarosa da azukre nagusia; izan ere, edari hau egiteko orduan azukre zuria (mahaiko arrunta) gehitzen zaio, ezaugarri organoleptikoak gehitzeko, eta almidoia ez delako behar bezala disolbatzen uretan. Edari honen bidez, gorputzak behar dituen azukreen %10 eskuratzen ditugu; beraz, elikagai energetikoa ere badela esan genezake.\nLipidoak: txufen eraginez, bihotzarentzat osasungarriak diren zenbait gantz ere aurkituko ditugu hortxatan, monoasegabe deritzenak, eta bihotzeko gaitzak edukitzeko arrisku-faktoreak prebenitzen dituztenak.\nProteinak: osagai guztien artean %1 baino ez diren arren, hortxatan dauden proteinak digerigarritasun handikoak dira, eta aminoazido ugari dituzte, arginina batik bat.\nHortxataren zenbait abantaila\nEz dauka ez laktosarik ez kaseinarik (urarekin egiten baita, eta ez esnearekin, kolore zurixka duen arren), horregatik, ezin hobea da esnekiei alergia dietenentzat edota esnekiak toleratzen ez dituztenentzat. Landare-jatorria duen edaria izanik (%100), begetarianoek ere edan dezakete. Sodio mineral oso gutxi dauka, eta, beraz, aproposa da hipertentsioa dutenentzat. Ez du kolesterolean eragiten, eta bere lipidoen profila oso osasungarria da; beraz, hiperkolesterolemia dutenek ere kontsumitu dezakete. Azkenik, diabetesa duten pertsonei zuzenduriko aldagaiak ere badaude merkatuan, kaloriarik gabeko edulkoratzaileekin egiten direnak, azukrearen ordez.\nIzotz-edariak, zapore eta konposizio nutrizional askotarikoak\nUda sasoian klasikoak dira izotz-edariak. Horien balorazioa egitea ez da samurra, nahi adina osagai erabil daitezkeelako euren prestaketan. Frutak (limoia, laranja, marrubia, sandia, sagarra...), estraktu edo espeziak, infusioak, kafea, bai eta tomatea edota ardoa ere. Gehitzen zaien azukre-kopurua ere oso aldakorra da.\nOro har, izotz-edariak urezkoak dira %85-90ean, erdi izoztuak (izotz xehatuaz egindakoak), eta ez dute ia koiperik. Beraz, edalontzi bete edarik (200 ml inguru) 140 Kcal dauzka, gutxi gorabehera. Azken horiek gehitzen zaien azukretik datoz batik bat (osagaiek ere zertxobait badaukaten arren); eta azukre-maila aldakorra da, merkataritzako markaren arabera edota erosi dugun postuaren arabera. Oso erraz prestatzen dira; horregatik, establezimendu askotan eskaintzen dituzte freskagarri gisa edota askaltzeko edari gisa. Alabaina, izotz-edariek daukaten azukre kopuruagatik, noizean behin soilik hartzea komeni da.\nAukerarik onena etxean bertan prestatzea da, sasoiko fruta freskoak baliatuta, eta azukrea neurrian gehituta. Nahi izanez gero, edulkoratzaileekin ere egin genezake, azukre-maila murrizteko eta, modu horretara, familian gozatzeko, baita pisua kontrolatu behar dutenekin edota diabetesa dutenekin ere.\nEnergetikoa izateaz gain, udako egun beroetan freskagarri modura hartzeko edari osasungarria ere bada hortxata. Horien kontsumoa izotz-edariekin tartekatuta (hobe etxean egindakoak, eta azukre gutxikoak), gure hidratazio-maila areagotu dezakegu, udarako ezinbestekoa baita hori. Gogoratu beharra dago, hala ere, ura dela aukera genezakeen edarien artean onena.\nValentziako Unibertsitatea. Hortxata eta Osasuna:


Buletina 2021-06-25 — dantzan.eus\nHemen zaude: Hasiera › Buletina › Buletina 2021-06-25\nKezka dantza taldea 2021/06/23\nIaz bezala, aurten ere ezin plazan egin San Juan eguneko soka-dantza eta Coliseo Antzokian egingo dugu. Ekainaren 24an, 19:00etan izango da. Ekitaldia Coliseoan bertan ikusteko sarrerak hemen eskuratu daitezke eta bestela, streaming bidez Eibarko Udalaren kanaletik sareratuko da , eta beraz, hemen...\nLa Fundicioneko terrazan egingo da Lekuz leku 2021\nHamabi dantza konpainien piezak aurkeztuko dira aurtengo Lekuz leku jaialdian, eta emanaldiak aretoko terrazan eskainiko dira. Konpainien erakustaldiez gain, Historia de la danza contemporánea en España» liburuaren III. bolumena aurkeztuko da. Jaialdia dantza garaikidea ikusle guztiengan...\nArteako Kokomarroak 2021/06/22\nAratusteetan sortutako energiaren ondotik, Kokomarrook urtean behin baino gehiagotan batzeko hautua egin genuen. Hurrengo hitzordua? Ez genuen dudarik, udako solstizioa. Arratia aldean, Euskal Herriko beste txoko askotan bezala, bizi-bizirik dago San Joan bezperan sua ixiotzeko ohitura et...\nMaite Irizar: "Aurreko belaunaldiekiko zor morala sentitzen dugu, eta orain guri dagokigu ondorengoei erakustea"\nDantzan Ikasi 2021/06/22\n11.000 biztanleko herrian ia 400 dantzari mugitzen ditu Oñatz dantza taldeak; taldearen filosofia, transmisioa eredua, komunitatea eta egituraren inguruko kontuak azaldu ditu Maite Irizarrek Dantzan Ikasi topaketetan. Oñatik badu bereizgarri egiten duen dantza ziklo propioa. Korpus-dantzak ...\nDantzan aritu gara Iurretan, Udaberri kulturala programaren baitan\nDuguna - Iruñeko dantzariak 2021/06/21\nMetaforazko zerumuga goibelean argi izpiak ikusten hastea iruditzen zaigun honetan, benetazko zeruak erabateko argitasuna oparitu digu joandako ekainaren 12an, Iurretako plaza zoragarrian egin dugun emanaldian. Beste arnasaldi bat egoera petral honetan. Udaberri kulturala izeneko programaren bait...\nZaparradari muzin egin, sua piztu eta soka-dantza egin dute Abaltzisketan. Euria goian behian ari bazuen ere, San Joan bezperan ohi duten legez, aurreskuan dantzatu dira abaltzisketarrak. Aurrena San Joan zortzikoa dantzatu dute suaren aurrean, eta jarraian atera dute soka. Alkatea atera da aurresk...\nUrdiain: San Joan 2021 Kantaita\nSan Joan kantaita abestu eta dantzatu digute Urdiaingo neska gazteek. Pandemiar en eta euriaren ondorioz ezin izan dira gauzak ohi bezala egin, baina, frontoian emanaldia egin ondoren, Dantzanentzat propio kantatu eta abestu dute elizako aurkupeetan . San Joan bezperan San Joan ermitan egiten dut...\nAurreskua plazaratu dute Oñatz dantza taldeko kideek Korpus igande arratsaldean. Plaza alboko frontoian, pandemia eta aforo kontuengatik eremua itxita, eman dituzte dantzak. Korpus-ziklo osoa eskainita sokan dantzatu dira. Amaia Tatiegi aritu da aurresku eta Gorka Lazkano atzesku. Bakoitzak bere...\nSan Joango ermitan beharrean, kiroldegian eta herriko eliza atarian dantzatu dute San Joan kantaita Urdiaingo neska gazteek. Pandemia dela eta plazan dantzatzekoak ziren, baina euriaren erruz aterpea bilatu behar izan dute. Aurrena kiroldegian egin dute saioa eta gero elizako atarian babestu dira Dantzanentzat propio abesteko eta kantatzeko. Argazkiak: Maite Irizar, Amaiur Aristi. San Joan kantaita, Urdiain, 2021-06-23.\nGuaixe: 2021/06/24 Ohitura jarraituz, San Joango kantaita egin dute Urdiainen\nGoiena: 2021/06/19 Erritmoz bete dute Seminarixoa Bergarako dantzariek\nAiaraldea Gaur: 2021/06/21 Nuria y Raquel dantza estudioko ikasleek Euskalduna Jauregia hartu zuten\nGoierri Irrati Telebista: 2021/06/20 Dantzaz beteriko asteburua izan da azken hau Amets Bide Dantza Taldearen eskutik\nGoierri Irrati Telebista: 2021/06/24 Ormaiztegiko San Joan bezperako dantzak\nGoiena: 2021/06/24 Errementari dantza, pandemia egoerara egokituta\nNoticias de Gipuzkoa: 2021/06/25 El Guggenheim acoge tres videoesculturas de Bengolea\nBarren: 2021/06/21 Eneko Etxanizek irabazi du gazte mailako Aurresku Txapelketa Nagusia\nIpar Euskal Herriko Hitza: 2021/06/25 “Nahi dugu Berritza profesionalizatu, amaturren zerbitzuko”\nGipuzkoako Hitza: 2021/06/25 “Ez genekien nola, baina argi genuen aurrera egin beharra zegoela”\nNontzeberri: 2021/06/22 “Lekuz Leku” jaialdia, dantza garaikidearen bilgune\nNontzeberri: 2021/06/24 Nola jarrai dezaket bizirik sentitzen itxialdi-egoera honetan?\nBerria: 2021/06/25 Uraren mugimenduari eta fluxuari jarraituz dantzari buruz egindako gogoeta\nBerria: 2021/06/23 Dantza eta musika, Balentziaga museoaren udako egitarauaren ardatz\nDeia: 2021/06/22 Mendi Alde Dantza Taldea celebra con una exposición su 60 aniversario\nBizkeliza: 2021/06/10 El grupo de danza Beti Jai Alai acompañará la rogativa a Urkiola\nXiberoko Boza: 2021/06/22 Ürrats: Topa Nokaren ikusgarri berria!!\nIrulegi Irratia: 2021/06/15 Izan baita ikusgarriak arrakasta handia bildu du igandean Baigorrin\nEuskal Kultura: 2021/06/21 Dantzaris de toda la Diáspora reunidos online en Aiko Eskola: la experiencia de Sacha Miro, desde Argentina\nGuaixe: 2021/06/21 Aurten ere San Juango kantaita eginen dute\nNoticias de Navarra: 2021/06/16 El Ayuntamiento adjudica de nuevo a Duguna las actuaciones de danza\nHerri Bizia: 2021/06/18 Fanderian eta Alabergan izango da aurtengo soka-dantza\nNueva Revolucion: 2021/06/19 Dantza, una tierra que baila\nNoticias de Gipuzkoa: 2021/06/19 Aske dantzatuz geroa eraiki\nGoierriko Hitza: 2021/06/20 Ballet ikuskizuna egin dute Barrena parkean\nBerria: 2021/06/19 Eskailera, nagusi\nBerria: 2021/06/19 «Dantzak oso ondo islatzen du politikoa den hori»